text:
Mu muco w’abanyarwanda , mu bintu bakomeraho n’umuntu ukomoka mu muryango kabone niyo yitabye Imana. Ibi bikaba bigaraga iyo ugiye mu miryango hamwe na hamwe ugasanga ababyeyi, abavandimwe barabashyinguye mu bikaari cyangwa mu ntanzi z’urugo. Iyo witegereje usanga imva zubakiye, ndetse n’aho zitubakiye ugasanga bakora ibishoboka bakahakorera isuku ndetse hagaterwa indabo. Ibi bikaba bikorwa mu rwego rwo gushyira hafi umuvandimwe wawe cyangwa umubyeyi wawe.
Icyakoze uko ibihe byagiye bitambuka hashyizweho amarimbi rusange, aho ubuyobozi bwashyize muri gahunda imicungire n’imikoreshereze y’amarimbi rusange, bakabajya bagena uburyo naho gushyingura abantu bo mu gace kamwe. Ibi n’ubwo byakorwaga; ariko ntibyabuzaga ko imwe mu miryango yashoboraga kuba yashyingura mu ngo zabo, cyangwa munsi y’inzu zabo.
Uko hagiye hagenzurwa imikoreshereze y’amarimbi, byagiye bituma amarimbi rusange abantu bamenyera uburyo bwo kuyashyinguramo. Gusa ariko na none uko yagiye ashyingurwamo bamwe bemeza ko byatumye uburyo bwo gushyingura bugenda bugorana kubera amikoro. Mu gihe bamwe bavuga ko mbere umuntu wawe utabarutse, washoboraga kuba wamuvana aho yaguye, ukamuzana mu rugo ukamuvana umushyingura hafi nta kindi kiguzi.
Kanini Asiel umusaza w’imyaka 67 aganira n’ikinyamakuru rwandadailynews.com hagamijwe kumenya icyo atekereza ku buryo abantu bashyingura muri iki gihe ndetse no hambere, yagize ati:” Kera gushyingura n’ubwo byakorerwaga ku ivuko rya nyakwigendera, aho yashatse cyangwa ku isambu ya nyakwigedera, wabonaga ko bitatwaraga amikoro nk’ay’iki gihe.Ubu ureba ibyo umuntu wawe atwaye yivuza cyangwa umutanzeho umurwariza mu rugo, hakwiyongeraho ikiguzi cyo kumushyingura muri iki gihe uganga biteye ubwoba.Akomeza avuga ko aho yabereye amikoro yo gushyingura umuntu atabura, keretse k’umurwanaho akiri muzima.”
Mu gihe hibazwa ibi byose, cyane ku bushobozi bwo gushyingura mu marimbi rusange, bamwe basanga ari uburyo bwo gucunga neza ahashyingurwa kandi hakoreshejwe ubutaka buto. Abandi bo bakemeza ko igiciro cyo gushyingura umuntu wawe nacyo gikabije, ukurikije ubushobozi bw’imiryango.
N’ubwo bidasanzwe mu muco w’abanyarwanda cyangwa bibe ari agahato hagiye hatangwa ibitekerezo ndetse binyuze no mu iteka rya minisitiri hazakwemezwa ko uburyo bwo gutwika umurambo byakorwa. Gusa hagenwe uburyo byakorwa n’uburyo ivu ryashyingurwa.
Iyi politiki yo gutwika imirambo mu Rwanda yatangiye kwumvikana nyuma y’aho intumwa za rubanda mu Nteko ishingamategeko zigaragarije ko ubutaka burushaho kugenda buba buto, amaherezo u Rwanda rukazisanga amarimbi arushaho gufata ubutaka bunini. Ikindi bagaragazaga, ni igiciro gihanitse cyo gushyingura.
Bamwe n’ubwo bagiye batabivugaho rumwe byakurikiwe no gushyiraho iteka rya minisitiri No 001/MINISPOC/2015 ryo ku wa 16/07/2015 rigena uburyo bwo gutwika umurambo no gushyingura ivu.
Mu ngingo yaryo ya kabiri bakagena uburyo bisabwa n’ubyo bikorwa.Gusaba ko umurambo utwikwa bikorwa n‟umuntu ku giti cye cyangwa undi yabihereye uburenganzira mbere y‟urupfu. Ubusabe bukorwa mu nyandiko cyangwa mu mvugo hari abatangabuhamya nibura babiri (2) bafite imyaka y‟ubukure. Umuyobozi w‟Akarere k‟aho umurambo uherereye ashobora kwemeza ko umurambo utwikwa igihe nta muntu uwusaba.
Kugeza ubu hakaba hibazwa ko n’ubwo hagenwe uburyo bwo gushyinura mu marimba rusange, hakaba hubakwa mu buryo bukomeye ndetse burimbishije, niba byo nta ngaruka bizagira ku mikoreshereze y’amarimbi.
Gildas Magera


c: text/html

text:
Ubumenyi Rusange
Uburenganzira Bw’Ibidukikije
Abantu muri rusange bibwira ko ari bo bayobozi b’ibindi biremwa kandi ko bagomba kubikoresha uko bashaka mu nyungu zabo bwite. Ibi ariko siko bimeze kuko hari amabwiriza yatenzwe n’Umuryango w’Abibumbye asobanura neza ko n’ibidukikije bifite uburenganzira bugomba kwitabwaho.
Muri iki gihe aho abantu bugarijwe n’ibyorezo akenshi bituruka ku nyamaswa, hari abumva ko inyamaswa zitagombye guhabwa agaciro cyane.
Aba biganjemo abafite ibikorwa by’ubucuruzi kuko bo bumva ko icyakorwa cyose bakinjiza amafaranga ntacyo cyaba gitwaye.
Iyi myumvire ituma birara mu mashyamba bagatema, bagakora uburobyi budashyize mu gaciro kandi bakangiza imiterere y’ubutaka binyuze mu buhinzi bukoresha inyongera musaruro zica ibindi binyabuzima.
Ishami ry’Umuryango w’abibumbye rishinzwe kwita ku bidukikije rivuga ko abantu bose bafite uburenganzira bwo kuba ahantu hafite umwuka mwiza, amazi meza kandi hadashyira ubuzima bwabo mu kaga.
Kuba hadashyira ubuzima bwabo mu kaga, bikubiyemo no kuba nta binyabutabire bahumeka cyangwa barya biturutse ahantu hatandukanye.
Ibi ariko siko bigenda ahenshi ku isi. Mu bihugu bikize ndetse no bikennye hari ahantu henshi abantu babayeho mu buryo butuma bahumeka imyuka yanduye cyangwa banywa amazi yanduye.
Ibi bituma umubare w’abapfa bazize ingaruka zituruka ku guhumeka umwuka mubi ukomeza kuba munini.
Izi ngaruka zirimo kurwara za cancer n’ibindi.
Igiteye impungenge kurushaho, ni uko amahanga adaha agaciro umuburo ahabwa w’uko ibyuka byanduye bihumanya kandi bikica abaturage benshi.
Iyo urebye ukuntu Isi yahagurukiye kurwanya COVID-19 ariko ikaba igiseta ibirenge mu kubungabunga ibidukikije bituma bari bamwe bavuga ko abayituye bari gutema ishami ry’igiti bicariye.
Bwana Arnold Kreilhuber ukora mu ishami rya UN ryishinzwe kwita ku bidukikije ryitwa The United Nations Environment Programme (UNEP) yagize ati: “Iyo uburenganzira bw’ibidukikije bwubahirijwe, bituma abatuye Isi bashobora guhangana n’ibibazo by’ingutu bibugarije birimo imihindagurikire y’ikirere, kwangirika k’urusobe rw’ibinyabuzima, no kwangirika bw’ibindi bituye isi.”
Avuga ko abantu bagiye birinda gukora ibikorwa bibateza imbere ariko bikangiza ubuturo bw’aho aribwo bazagera ku iterambere rirambye.
Undi muhanga witwa Ben Schachter avuga ko abayobozi b’isi bagombye kwibuka ko abaturage babo bafite uburenganzira bwo kumenya icyo amategeko avuga ku kubungabunga ibidukikije bityo ntibabyangize nkana.
Amakuru n’ubumenyi ni ingenzi muri iki gihe kandi bigomba kugera ku baturage bose, bitabahenze.
Muri 2011 nibwo Inama y’Umuryango w’Abibumbye ishinzwe uburenganzira bwa muntu yateranye bwa mbere yemeza ingingo zirimo no kurengera ibidukikije.
Mu kwezi gushize( Werurwe, 2021) nibwo hemejwe inshingano za Leta zifite mu rwego rwo kurengera ibidukikije bikaba byaranzuwe mu mwanzuro wiswe Resolution 46/L.6/Rev.1.

robotstxt: allowed

filter: keep


text:
Rusizi: Inyigo yo kwagura Urwibutso rwa Nyarushishi yageze ku musozo
Nyuma y’aho abafite ababo bashyinguwe mu Rwibutso rwa Jenoside yakorewe Abatutsi rw’i Nyarushishi basabye Akarere ka Rusizi ku rwagura, ubuyobozi bwatangaje ko inyigo yo kurwagura yageze ku musozo ko imirimo yo kubikora itazatinda kugira ngo imibiri yose iboneka ibashe gushyingurwa neza.
Ni nyuma y’igihe Akarere ka Rusizi kavuga ko hagishakishwa amikoro yo kwagura uru rwibutso rubumbatiye amateka ya Jenoside yakorewe Abatutsi muri Mata 1994.
Jenoside yakorewe Abatutsi igihagarikwa haciye igihe kinini imibiri y’abazize Jenoside ishyinguye mu buryo budahesheje icyubahiro aho nyuma yaje kwimurirwa mu rwibutso rwa Nyarushishi ruruhukiyemo iyo mibiri.
Abarokokeye ku musozi wa Nyarushishi wubatsweho uru rwibutso bavuga ko ubitse amateka batazibagirwa, harimo kuba abahiciwe barabanje kubabazwa bikomeye.
Gatete Thacie ati “Kwica Abatutsi hano byabanzirizwaga no gushukwashukwa bakagezwa aho bagombaga kwicirwa.”
Perezida w’umuryango IBUKA mu Karere ka Rusizi, Laurent Ndagijimana avuga ko kubakwa kwa ruriya rwibutso ari ibyo kwishimira kuko runahuza amateka menshi, icyakora agasaba ko imirimo yo kurwagura yakwihutishwa.
Umuyobozi w’Akarere ka Rusizi, Kayumba Ephrem avuga ko inyigo yo kuvugurura uru rwibutso rwa Jenoside rwa Nyarushishi yarangiye, ubu hagishakishwa ubushobozi.
Kuri uyu wa Gatatu tariki ya 23 Kamena 2021, ubwo hibukwaga ku nshuro ya 27 Abatutsi bishwe muri Jenoside mu 1994, hanashyinguwe imibiri 16 yabonetse mu Mirenge itandukanye igize Akarere ka Rusizi.
Urwibutso rwa Nyarushishi rwari rusanzwe ruruhukiyemo imibiri 8498.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
NDEKEZI JOHNSON / UMUSEKE.RW


text:
Umwanya Munini Wubucuruzi Izina ry'umushinga La Moitie rikomoka ku buhinduzi bw'igifaransa bwa kimwe cya kabiri, kandi igishushanyo kibigaragaza neza ku buringanire bwagaragaye hagati y'ibintu bivuguruzanya: kare n'umuzingi, urumuri n'umwijima. Urebye umwanya muto, itsinda ryashatse gushyiraho ihuriro no kugabana hagati y’ibicuruzwa bibiri bitandukanye binyuze mu gukoresha amabara abiri atandukanye. Mugihe imipaka iri hagati yijimye n'umukara irasobanutse nyamara nayo itagaragara muburyo butandukanye. Ingazi izunguruka, igice cyijimye n'igice cy'umukara, ishyizwe hagati yububiko kandi itanga.
Izina ry'umushinga : La Moitie, Izina ryabashushanya : Jump Lee, Izina ry'abakiriya : One Fine Day.
Iki gishushanyo cyiza nuwatsindiye igihembo cya zahabu mugihe cyo kumurika ibicuruzwa no kumurika imishinga yo gushushanya. Ugomba rwose kubona ibihembo bya zahabu byatsindiye abashushanya ibishushanyo mbonera kugirango uvumbure ibindi byinshi bishya, bishya, byumwimerere kandi bihanga ibicuruzwa byo kumurika nibikorwa byo gushushanya imishinga.


text:
FURAHA J.Félix de NYAMAGABE
Nta gasozi katavugwaho abana bato batwaye amada cyangwa bararuwe n’abasaza bari mu kigero cya ba se.Inzego zose zarahagurutse nyamara ikibazo kikarushaho gukara.Bamwe bakomeje kwibaza igituma abasaza bahindiye muri utwo twangavu cyangwa impamvu abo bana bemera kuryamana n’abo ba « »sogokuru?
Uburyohe nk’ubw’utubwija
Ku biro by’Umurenge wa hano iwacu baherutse kuhazana umusaza w’imyaka 72 wafashwe asambanya umwana wo muri secondaire(12 ans!).Abantu bari bamushungereye, ariko we nta kimwaro bimuteye.
Abayobozi n’abashinzwe umutekano bamuhase ibibazo karahava.Agiye kubasubiza,arababwira ati « Ndabinginze,nimureke nanjye mbabaze:mwese uko muri aha ni nde wateka ibibwija bishaje asimbutse utukiri duto?Hari uyobewe se iziba zikirimo uburyohe?Abantu baraseka hafi no gupfa,ibyari urubanza bihinduka urwenya.
Ko ubusugi ari igitutsi
Umukobwa ugeze ku myaka 21 y’ubukure ,uko itegeko ribiteganya,iyo umubajije niba ari isugi, araseka cyane, ngo « Mba isugi se, mama araroga?« Ahangaha, ni ho dukwiye gushakira umuti.
Abakobwa barahagurutse barahagarara.Abo ba Nyiraburyohe hari imvugo batakibwirwa cyangwa batagishaka kumva.None se niba ubwabo babona kuba isugi ari igisebo, hari umuntu mukuru wakwanga kukibakiza?
Njyewe rwose ibi byarancanze.Niba bimeze gutya mu duce tw’icyaro,ubwo byifashe gute mu mijyi cyangwa mu bihugu byitwa ko byateye imbere?Ese ni ababyeyi bataye umuco cyangwa ni abana batacyumva impanuro?Iby’abasaza byo ni ibindi…


text:
Kicukiro: Bafite impungenge zo kwandura Covid-19 kubera kubura amazi meza
Abaturage b’i Masaka mu karere ka Kicukiro bavuga ko kuba batagira amazi meza, bayabona akaza ahenze, yabura bakavoma ibishanga ari imbogamizi mu kwirinda no gukurikiza amambwiriza yo kwirinda ikwirakwizwa ry’icyorezo cya COVID-19.
Iyo utembereye mu tugari tugize umurenge wa Masaka, abaturage bakwakiriza ikibazo cy’amazi cyababereye ingorabahizi kuva kera. Henshi mu ngo, uhasanga imiyoboro y’amazi n’amavomo yumutse kubwo kubura amazi meza, yaba aje akaza rimwe mu cyumweru cyangwa kikarenga.
Mukamuhutu Claudine ni umubyeyi utuye mu mudugudu wa Gitaraga, akagari ka Gitaraga umurenge wa Masaka. Tumusanze mu nzira ku izuba rya saa sita yikoreye igerekani y’amazi igenda imuvira, atubwira ko ari bukore urugendo rw’iminota cumi n’itanu ngo agere mu rugo.
Mukamuhutu ati “Tumaze ibyumweru bitatu tutabona amazi. Twirirwa tubunga imihana dushaka amazi meza. Ntabwo iwacu amazi akunda kuza rwose. Kugira ngo tubone amazi bisaba kuvoma ibishanga cyangwa tukayagura n’abagiye kuyavoma ku magare. bayaduhera ku giciro cya magana abiri cyangwa magana atatu.”
“Gukaraba twirinda Covid-19 kuri twe ntibyoroshye…”
Uyu mubyeyi avuga ko iyo gerekani imwe abashije kubona atari buyikoreshe amasuku; nko gufura imyenda no gukaraba, ngo kuko ikimubabaje ari ugutekera abana, yasaguka bakabona gukaraba.
Icyo ubuyobozi bubivugaho
Umuyobozi w’umudugudu wa Kajevuba mu kagari ka Gitaraga mu murenge wa Masaka, Buhinja Jurry nawe ashimangira ibivugwa n’abaturage, ko muri iki gihe bigoye kubahiriza amabwiriza ya minisiteri y’ubuzima ajyanye no kwirinda, harimo gukaraba intoki n’amazi meza.
Yagize ati “Hano ikibazo cy’amazi kirarambye. Ntitubona amazi yo gukaraba intoki kenshi bishoboka. Muri kano gace harimo abana benshi kuburyo dukenera kubonsa tubanje gukaraba, ariko amazi akaza rimwe mu cyumweru. Urumva rero ko umuntu ataba akiyafite.”
Buhinja avuga ko ikibazo cy’amazi bakigejeje ku nzego bireba; nk’umugi wa Kigali n’ikigo gishinzwe kugeza amazi ku baturage (WASAC), gusa ngo nta gisubizo kirambye izo nzego zirabaha.
Mu gushaka kumenya icyo akarere gafasha aba baturage, twegereye umuyobozi ushinzwe isuku n’isukura mu karere ka Kicukiro, NDUWAMUNGU Jean Bosco avuga ko hari kubakwa ikigega I Kanombe, kizongera ingano y’amazi agera i Masaka.
Nduwamungu ati “Murabona ko hariya i Kanombe iruhande rwa (Airforce) ikigo cya gisirikare, (WASAC) irimo kuhubaka ikigega kizageza amazi muri biriya bice. Kubera amazi make, habaho kuyasaranganya. Abaturage tubasaba gutunga ibigega bibika amazi.”
Mukiza Anaclet, umuyobozi ushinzwe ishami rya Kanombe mu kigo gishinzwe gukwirakwiza amazi (WASAC), avuguruza ushinzwe isuku n’isukura mu karere, akavuga ko ikigega cy’i Kanombe kitazagera i Masaka, gusa agaha ikizere aba baturage.
Ati “Oya kiriya kigega ntikizageza amazi i Masaka. Dufite gahunda yihuse mu mezi nk’abiri ari imbere, yo kurekera i Masaka amazi yajyaga mu murenge wa Nyarugunga, ava ku ruganda rw’amazi rwa karenge. Hakaba hari na gahunda y’igihe kirekire yo kwagura urwo ruganda rukava kuri 15,000 m3 z’amazi rutanga ku munsi, rukagira 25m3 ku munsi.”
Ikigo cy’igihugu gishinzwe kugeza amazi meza ku baturage (WASAC) kivuga ko impamvu hakigaragara uduce tutagerwaho n’amazi meza, ari uko amazi muri rusange ari make bigasaba kuyasaranganya.
Mporebuke Noel


text:
Mbese ni nde wigeze kumenya icyo Uwiteka atekereza ngo amwigishe?Nyamara twebwe dufite gutekereza kwa Kristo (1Abakorinto 2:16).
Mubyukuri ushobora kuba warabonye ko inshuro nyinshi ko ibitekerezo byawe bihinduka.Si wowe wenyine ahubwo bibaho kuri twese. Igihe kimwe ibitekerezo byacu biba ari byiza, byizewe, bituje, nyamara mu mwanya ukurikira bicura umwijima, ndetse bigahinduka bibi.
Hari igihe narebye ibintu bimwe na bimwe mfite kwizera kutajegajega, nta gutindiganya na gato, hanyuma mu buryo butunguranye ibitekerezo byo gushidikanya byatangiye kunyinjirira mu bwenge, bisenya ibyo nari nzi mbere. Izi mpinduka zitunguranye mu bitekerezo byacu ziteza ibibazo runaka birimo n’indwara zitandukanye. Ubu buryo bubiri buduhatira kwibaza icyerekezo dukwiye guha ibitekerezo byacu. Hariho ibitekerezo bimwe tugomba kubungabunga n’ibindi tugomba kwanga.
Intumwa Pawulo yandikira Abakorinto, yarababwiye ati: "Nyamara twebwe dufite gutekereza kwa Kristo." Aya magambo aratwigisha ko mu bihe bitandukanye, hari icyo Yesu abitekerezaho, kandi natwe hari icyo tubitekerezaho. Icyo intumwa Pawulo ashaka gushimangira ni uko kubw’ubuntu bw’Imana, Umwuka Wera ashaka kutugezaho ibitekerezo byiza, ibyo kwibuka, ibya Kristo.
Hari ibitekerezo dukwiriye kubungabunga hari n’indi dukwiriye kwanga burundu
Ikibazo cyiza cyo kwibaza muri ibi bihe byose ibitekererezo byacu bihindagurika, "Ni ukuhe gitekereza kwa Kristo?" Biragaragara ko kugira ngo tubone igisubizo cy’iki kibazo, dukeneye kuba inkoramutima ya Yesu, ubumenyi bwimbitse ku mutima wa Yesu. Iri shyaka ryo kumenya Yesu neza ni intego ye.
“Kugira ngo mumenye, menye n’imbaraga zo kuzuka kwe no gufatanya imibabaro ye, no kujya nshushanywa no gupfa kwe. Bene Data, sinibwira yuko maze kugifata, ariko kimwe cyo nibagirwa ibiri inyuma, ngasingira ibiri imbere. Ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru” (Abafilipi 3:10;13;14).
Mugihe Yesu yatangazaga ko agomba gupfa, Petero Yaramubwiye ati: "Ibi ntibizakubaho." Yesu aramuhindukirira aramubwira ati: “Petero aramwihererana atangira kumuhana ati “Biragatsindwa Mwami, ibyo ntibizakubaho na hato. Arahindukira abwira Petero ati “Subira inyuma yanjye Satani, umbereye igisitaza kuko ibyo utekereza atari iby’Imana, ahubwo utekereza iby’abantu”.Matayo 16:22;23.
Muri icyo gihe, Petero, ntabwo yari yarigeze amenya ibitekerezo bya Yesu. Mugihe tunyuze munzira y’ikigeragezo, dushobora gutekereza ko ibi atari ibisanzwe. Ariko birashoboka ko ari byo Imana ishaka ko ducamo. Mu bihe nk’ibi, ntabwo ubwenge bw’abantu ari bwo dukeneye, ahubwo dukeneye ubwa Kristo.
Isengesho ry’uyu munsi
Hagati y’ibi bihe byose ndimo, ndaje aho uri Mwami, nje gushaka gutekereza kwawe.Undinde kwifatira ibyemezo byanjye hatarimo ubufasha bwawe. Mbisenze nizeye mu izina rya Yesu. Amen!
Source: www.topchretien.com
[email protected]


text:
Mu minsi mikuru ya Pasika, ngo ibirayi byabonaga umugabo bigasiba undi.Muri Kigali ngo ikilo cyaguraga amafaranga 300 kandi ubundi kitarenzaga 190 .Abenshi biririye amafiriti akorwa n’uruganda rwa Musanze.Naho abandi bifatira agaceri nk’uko bisanzwe ku minsi mikuru.
Kandi n’ubundi kubura ayo mafunguro yombi ku meza ni ukunyagwa zigahera.Nyamara n’ubwo atubangukira bwose,ari muri bya biribwa biryoha bitera gusaza imburagihe.Muti gute?
UMUCERI WERA
Abantu benshi bikundira uwera.Kuwukubita amaso ku isahani muri iryo bara ry’urwererane n’agasosi ku ruhande,ubwabyo bituma amazi yuzura akanwa na apeti ikiyongera.
Hari n’ibihugu bawurya buri munsi,umwaka ugashira.Nyamara uwo muceri wera(riz blanc)ngo si mwiza na gato kuko uba ukennye ku ntungamubiri nka magnesium zirinda diyabeti.
Abongabo rero batawusiba bagira ibyago byo gufatwa n’iyo ndwara y’igisukari(diyabete) kimwe n’indwara z’amara(vessie).Ikindi kandi bisanzwe bizwi ko umuceri utera indwara ya beriberi kuko udafite thiamine cyangwa vitamine B1.Ni bwo usanga umwana yarabyimbaganye,n’umusaza yarahinamiranye kandi badasiba kurya.Muganga yababwira ko bafite ikibazo cy’imirire,bati « Birashoboka se kandi duhorera umuceri? »
IFIRITI
Ifiriti yo birazwi ko itaribwa na buri wese.N’ubwo itarushya itegura, isaba ubundi bushobozi busa no gupfusha ubusa ku bakene(amavuta itwara).
Ku rundi ruhande, imitegurire (cuisson) y’ifiriti itera iki kiribwa kubanguka mu kugabura ariko nticyorohere umubiri.Ngo gucanira ibirayi mu mavuta bituma amidon ihinduka nk’uburozi (glycation) bityo impyiko (reins) n’imboni (rétines)ntizibashe gukora neza naho uruhu rugapyinagara maze uw’imyaka 40 cyangwa 50 akaba asa na nyogokuru iyo atagenda ahunyiza nka sogokuru.
Na none kandi,yaba ifiriti cyangwa umuceri, hari abagera ku meza ngo ntibimirika,umunyu ni muke! Bakawongeramo mpaka ururimi ruryohewe. Bakibagirwa ko uwo munyu w’igisoryo ugera mu mubiri ukihutisha umuvuduko w’amaraso kugera ubwo uruhu rukobana(cellulite).
Ngo burya impamvu inka zikenera umunyu cyane ni ukugira ngo uruhu rukomere.Aha rero niho abahanga bahera bavuga ko biriya biribwa byombi(bitarenga umunwa nta munyu)bitera gusaza imburagihe.Niba utifuza kugira uruhu nkurw’inka ni ukureba urugero rw’umunyu ukwiye muri ayo mafiriti n’umuceri.
Dore n’ubundi iminsi mikuru iregereje;Asensiyo na Pentekositi.N’Impeshyi ibereye ibirori by’umwihariko na yo yaje.Ubwo uzaba watumiwe mu birori byo Gushyingirwa cyangwa Gukomezwa, iby’Amasakramentu ya mbere cyangwa ay’Ubusaseridoti, ntihazabura aho biba ngombwa kurya uwera cyangwa amafiriti bikakuva ku nzoka.
Naho ku ngaruka mbi,birumvikana ko ubirya rimwe cyangwa kabiri mu mwaka nta ngaruka zindi.We ahubwo twamubwira ngo nubibona, uryoherwe!
By P.B


text:
Ibijyanye na “Operation” byo byaravuzwe cyane, Bishop Niyomwungere Constantin asobanura neza uko “nk’umukozi w’Imana” yemeye kwitandukanya n’ikibi agashyikiriza inzego z’umutekano “umutama” akaba n’inshuti ye “Paul” nyuma yo kubona amarira yateye mu mitima ya benshi.
Ntabwo ari benshi bari bamuzi mbere ndetse n’izina rye ryandikwaga nabi bamwe bati yitwa Niyomwungeri abandi bati ni Niyomwungere.
N’ubu hari ibintu byinshi abantu batamumenyeho, byamuvuzweho ndetse bikimuvugwaho. Ikizwi na buri wese ni uko yamenyekaniye cyane mu Karere ka Muhanga, mu Murenge wa Nyamabuye ahazwi nko mu Ruvumera, aho afite itorero yashinze rizwi nka Goshen Holy Church.
Twaganiriye na bamwe mu bamuzi, babanye na we, basenganye na we cyangwa se abo yasengeye. Ubuhamya bwabo kuri we buratangaje.
Kimwe n’abandi bakozi b’Imana benshi muri iki gihe, Niyomwungere ngo ni umuntu wakundaga kwambara neza, akagira n’abantu bamugenda iruhande bameze nk’abarinzi gusa mu itorero babitaga abashinzwe “protocole” y’umukozi w’Imana.
Mu baturage, abo bantu ngo bari abarinzi be bacunga ko isaha yambaraga “ihenze” nta muntu uyimwambura nubwo ari ibintu utabonera gihamya.
Umwe mu bantu bo mu gace karimo uru rusengero rwe yabwiye IGIHE ati “Nigeze kumva bavuga ngo yatwaye umugore w’abandi ariko niba ari inkuru sinzi gusa ni abaturage bakunda kubivuga.” ku rundi ruhande hari undi watwongoreye atubwira ko “uyu mugore w’abana babiri yari yaratandukanye n’umugabo we”, aza kubengukwa n’uyu mukozi w’Imana nyuma.
Niyomwungere ni mwene Nzubugize François na Iyamuremye Beathe. Yabonye izuba ku wa 17 Kamena 1976. Nyuma y’ihagarikwa rya Jenoside yakorerwaga Abatutsi, bivugwa ko Niyomwungere kimwe n’abandi Banyarwanda yatashye mu gihugu aturutse i Burundi kuko se yari yarahungiyeyo mu 1959.
Mu 1994 akigera mu Rwanda ngo yatuye i Gitarama (Muhanga y’uyu munsi). Abamuzi barimo n’umushoferi wamutwaye imyaka irenga ibiri bavuga ko itorero rye ryashinzwe ahagana mu 2002.
Iri torero ngo ryatangiye nta bayoboke rifite, ku buryo abantu ba mbere bakoraga umurimo w’Imana barimo abari za mayibobo i Muhanga yigishije bagahinduka.
Hatangwa ingero z’abantu babaye abapasiteri nk’uwitwa Felix uherutse kwitaba Imana n’undi witwa Theo ukiri mu murimo muri iki gihe. Barafatanyije, bakora umurimo ukomeye barigisha muri Muhanga benshi barafashwa.
Iyo yasengaga, ngo hari abantu bahungabanaga bafashwe n’imyuka mibi, bakajyanwa imbere ariko akabakiza mu buryo budasanzwe. Umwe mu bari mu rusengero Niyomwungere ari kwigisha yagize ati “Icyo gihe nari ndimo, aravuga ngo hari abazimu bicwa n’inkweto. Umuntu umwe ajya imbere, akora ku nkweto ye, niko Pasiteri yamubwiye.”
Niyongana Gustave wari umushoferi wa Niyomwungere, yabwiye IGIHE ko yahuye n’uyu mugabo mu 2008 amukuye mu kinamba aho yakoraga akazi ko koza imodoka aramwikundira ahitamo kumugira umushoferi.
Yahoze muri ADEPR
Niyongana yavuze ko yamenye Niyomwungere asengera muri ADEPR- Gahogo, ariko nyuma aza gushinga itorero rye, ahanini ngo biturutse ku bibazo yagiranye n’abandi bapasiteri.
Ati “Wenda sinasengeye muri ADEPR ariko nari nturiye aho yasengeraga, yari pasiteri, kugira ngo ajye kwimuka yitandukanyije na yo, nyuma yo kugirana amakimbirane n’abandi bapasiteri kubera ubushobozi bwe bwo kuba yasengera abantu bagakira, baramwanga, baramurwanya, bukeye arabasezerera arimuka. Yari afite abakirisitu bamukunda cyane.”
Uyu mugabo yemeza ko Niyomwungere afite ubushobozi bwo gukora ibitangaza kuko hari n’ibyo yakoze yirebera.
Ati “Ikintu muziho yasengeraga abantu, agasengera abafite ubumuga bakagenda, umurwayi agakira n’umuntu ufite ikibazo, iwe nta mahoro, akaba yagenda akamusengera icyo kibazo cye kikarangira […] igitangaza muziho ni uko yasengeye umuntu ufite imbago agahaguruka akazita, akagenda mbirora n’amaso yanjye.”
Ibitangaza bya Niyomwungere bihamywa kandi n’umwe mu basengera mu idini rye witwa Ugirumurengera Augustin, uvuga ko yamukirije umugore uburwayi yari amaranye igihe ndetse guhera uwo munsi afata umwanzuro wo kwinjira muri iri torero.
Ati “Nasengeraga mu Bahamya ba Yehova, nza kurwaza umugore imyaka itatu ari CHUK, nza kumva ko muri Goshen Holy Church basenga umuntu agatabarwa, mpageze uko babimbwiye ni ko nabibonye.”
Ugirumurengera avuga ko umugore we yaje gukira ubu burwayi nyuma yo gusengerwa na Niyomwungere Constantin.
Akenshi ngo inyigisho ze yazivaganga no gukangurira abakirisitu kwitabira gahunda za Leta zitandukanye zirimo mituweri na Ndi Umunyarwanda.
Mu baganiriye na IGIHE bose nta n’umwe uzi aho uyu mugabo atuye kuko bamwe bavuga ko urugo rwe ruri mu karere ka Muhanga ahazwi nko ku Kagitarama, mu gihe abandi bavuga ko ruri i Ruli mu Murenge wa Shyogwe na wo ubarizwa muri aka Karere, gusa we yabwiye Urukiko ko aba muri Komini Forest mu Mujyi wa Bruxelles mu Bubiligi ariko agera mu Rwanda ku mpamvu z’akazi.
Bigizwemo uruhare na Niyomwungere Constantin, Rusesabagina na bagenzi be bagejejwe imbere y’ubutabera kuri ubu hakaba hategerejwe isomwa ry’urubanza rwabo tariki 20 Nzeri 2021.


text:
Ngoma: Amatsinda yo kwizigamira abafasha kwishyura mituweli ku gihe
Yanditswe na MANISHIMWE NOEL
Bamwe mu baturage bo mu mirenge 14 igize Akarere ka Ngoma, mu ntara y’Iburasirazuba, bahamya ko amatsinda yo kubitsa no kugurizanya, atuma abayagize n’imiryango yabo bishyura imisanzu y’ubwisungane mu kwivuza ku gihe, ku buryo n’iyo hagize urwara yivuza bitamugoye, kandi ku kiguzi gito cyane.
Ni ubuhamya butangwa na bamwe mu baturage bibumbiye mu matsinda yo kubitsa no kugurizanya, aterwa inkunga n’umuryango Care International, ari mu mirenge 14 igize Akarere ka Ngoma.
Mu kiganiro n’Imvaho Nshya, Ntirenganya Emmanuel, umuyobozi w’itsinda ry’abakangurambaga b’ibimina bya Care bikorera mu karere ka Ngoma, yagaragaje ko muri ya matsinda, buri tsinda rimwe riba rigizwe n’abantu batarenga 30, abayagize bagatorezwamo umuco wo kwizigama no kugobokana.
Bitewe n’ubushobozi bw’uri mu itsinda, habaho kwizigama guhera ku mafaranga 100 mu cyumweru kimwe, gusa avuga ko buri wese ugize itsinda yibutswa ko nta cyo yageraho adafite ubuzima bwiza, cyangwa atabanje guteganya uburyo bwo kuzivuza, mu gihe atunguwe n’uburwayi.
Agaragaza ko mu banyamuryango basaga ibihumbi 22, bose umwaka wa Mituweli utangira mu kwezi kwa Nyakanga, buri wese n’abagize umuryango we, aba yaramaze kwiyishyurira umusanzu wa Mituweli. Utari wagwiza umusanzu mu itsinda, na we ngo aragurizwa ariko akagira umutekano w’ubuzima bwe.
Ati: “Mu itsinda dutoza abarigize kuzigama kandi na duke abona, tumwigisha kudufata neza. Niba mu byumweru 50 habaho igikorwa twita kurasa ku ntego, bakagabana amafaranga, iyo bikozwe mbere y’uko umwaka wa Mituweli utangira, buri munyamuryango ahita atanga Mituweli, hakiri kare, akanatangira abagize umuryango we.”
Akomeza agira ati: “Tubigisha gukora bagacuruza, bagahinga, bakorora bakiteza imbere, ariko tukababwira ko nta terambere bageraho nta buzima bafite, bityo ko bagomba guteganyiriza ubuzima, bakishyurira abana babo, ku buryo twe mu kwezi kwa 6, buri wese aba yaramaze kwishyura Mituweli.
N’abo bibaho kuko uku kwezi kugera batari bagwiza ubwizigame, habaho gukora mu isanduku agatangirwa Mituweli n’itsinda; ubundi nta bwo twarasa ku ntego nta Mituweli dufite.”
Bamwe mu bari mu bimina bya Care baganiriye n’Imvaho Nshya bavuga ko bamaze gusobanukirwa ko mu iterambere ryabo Mituweli ifite agaciro.
Uwagirinka Josiane wo mu kagari ka Nyamagana, mu murenge wa Remera yagize ati “Ngewe natangiranye no kujya mu bimina bya Care mu mwaka wa 2014, ariko natangiye ndi umukene, nkazigama amafaranga 200 mu cyumweru, ariko nkigeramo bwa mbere batwigishije kwizigamira, gutanga Mituweli kare, kuva icyo gihe kugeza ubu ntangira Mituweli ku gihe, n’abagize umuryango wange, noneho rero banaduhugura ku mishinga, ubu noroye inkoko, ngeze ahantu heza.”
Kirenga Providence, Umuyobozi w’Akarere ka Ngoma wungirije ushinzwe imibereho myiza avuga ko ibimina byo kubitsa no kugurizanya bifasha abantu batabasha kubonera amafaranga icyarimwe, kugenda bayegeranya imisanzu buhoro buhoro, ku buryo igihe cyo gutanga Mituweli kijya kugera, abibumbiye mu bimina baramaze kuyitanga hatabayeho ubukererwe.
Ubuyobozi bw’ishami rishinzwe Mituweli mu karere ka Ngoma, mu kwezi kwa Werurwe 2018, bwatangaje ko ubwitabire bwo kwishyura Mituweli mu mirenge 14 igize aka karere muri uyu mwaka wa 2017/2018 usigaje amezi 3 ngo urangire, bwari bugeze kuri 80%.


text:
Urukundo ni ibyiyumvo biza mu muntu bifite ingufu maze bikamutera kumva agomba kugira undi muntu yitaho kandi bakagirana umushyikirano n’umubano wimbitse utuma bizirikanaho, bakagirana ubucuti n’umushyikirano birambye bituma bisanzuranaho, basangira twose, babwirana twose mbese bakaba inkoramutima. Kugira ngo rukomere urukundo rugomba kurangwa no kumvikana hagati y’abakundana, kutagira ibyo bahishanya, kwishyira mu mwanya wa mugenzi wawe, kutikunda no kutihugiraho maze byose bigakomezwa no gucisha bugufi aho umwe yumva mugenzi we akamwubaha mbese bakarangwa no kubahana. Urukundo ni nka rukuruzi kandi burya ku bazi umubare warwo ngo burya uko uba hafi y’uwo ukunda mukaganira ukamumenya byimazeyo burya ngo birarwongera. Nyamara ngo biba umwaku iyo uri kure y’uwo ukunda kuko burya narwo rugendera ku ntera iri hagati y’abakundana! Ikindi na none nuko nk’uko bigaragara muri ubu busobanuro, urukundo rwitaweho rugasigasirwa rwagira isi paradizo kandi n’ubundi erega ni narwo ruyitwaye dore ko ikiremwamuntu cyunzwe narwo ndetse kandi rukaba runatuma isi itazima mu binyabuzima biyigize. Nta kabuza ko ruvuyeho isi yashira burundu!
Bikunze kugibwaho impaka, abantu bibaza ibigize urukundo. Nk’uko byerekanywa n’umuhanga mu by’intekerezo, Robert Sternberg, ngo urukundo mu rwego rw’imibanire y’abantu rwagereranwa na mpandeshatu ndinganire igizwe n’uruhande rwo kuba inkoramutima ku muntu runaka (intimacy component). Muri uru ruhande iyo umuntu atangiye kwiyumvamo gukunda undi atangira kugira ibyiyumvo n’ibizongamubiri byo kumva yakwizirika ku nshuti ye akunda, akayiba hafi mbese bakaba akadatana.
Uruhande rwa kabiri rw’iyo mpandeshatu rugizwe no kwimariramo umuntu ari narwo kenshi rutuma umuntu yumva adatuje igihe abuze inshuti ye magara cyangwa se yabuze amahoro kubera umukobwa cyangwa umuhungu runaka yifuza ko yamuba hafi(passion component). Mbese usesenguye neza niho ibishashi by’urukundo bigaragarira. Aha ngo ni naho umuhungu cyangwa umukobwa batangira kumva bakorana imibonano mpuzabitsina kubera ibyiyumvo, ibizongamubiri ndetse n’amashagaga y’urukundo aba abagendamo.
Uruhande rwa nyuma rwo n’ingenzi cyane kuko ngo arirwo gufata icyemezo no kwiyemeza(decision/commitment component). Aha noneho, umuntu aba atangiye kurenga cya gice cyo gukunda byo gukemura ikibazo cy’ubushyuhe bw’igitsina, ahubwo atangiye gufata icyemezo cyo kugumana n’uwo akunda mu gihe kirekire, bagafatanya mu gupanga ejo hazaza kugira ngo bagire ibyo bigezaho.
Mu rugendo rw’urukundo, ingano n’igipimo cyarwo umuntu yakira iterwa n’ingufu z’uko uwo ukunda ahagaze kuri iyi mpandeshatu yavuzwe haruguru, akaba ari nayo mpamvu uyu muhanga yerekanye amoko y’urukundo akurikira agendeye kuri iyo mpandeshatu:
1. Urukundo rusanzwe. Iki gice cyerekana uburyo bisanzwe bw’imibanire y’abantu (casual interactions) aho uhura n’umuntu ukamusuhuza, mukaganira nta nyungu yindi runaka umutezeho.
2. Ubucuti. Aha ngo umuntu atangira kumva agize imvamutima zituma yumva yegereye uwo baba bahuye ariko ibyo byiyumvo ntibigere ku ntera ndende ishobora gutuma umuntu azongwa no kuba yamubuze cyangwa se ngo abe yanafata icyemezo cy’umubano urambye.
3. Agahararo(infatuated love). Ahangaha umuntu agira ibyiyumvo byihuse ndetse akimariramo undi byihuse cyane nk’umuriro w’ibishangara. Kenshi agahararo karangwa no gukururana. Kenshi mu rukundo nk’uru ikigamijwe aba ari ugukemura ikibazo cy’imibonano mpuzabitsina. Iyo rero hatabayeho kugenda umwe yiga undi no gukundana byimbitse biganisha ku kuba inkoramutima ndetse no gufata icyemezo cy’igihe kirambye hagati y’abakundana, agahararo karashira maze mwene urwo rugashira vuba.
4. Urukundo “vide”. Urukundo nk’uru rurangwa n’uko haba harimo gufata icyemezo cy’umubano w’igihe kirekire hagati y’abakundana ariko rukabura ibirungo mu mvugo y’iki gihe. Aha ni hahandi usanga umuhungu akunda umukobwa ndetse anamwizeza kubana nawe nyamara ukabona adashishikarira kumwegera ngo bishimane, baganire ndetse banaryoshye. Cyangwa se ugasanga nk’umukobwa akunda umuhungu ariko agatinya kumwisanzuraho ngo baganire ndetse banagirane ibihe byiza ahubwo yamara nko kuva aho ari agasigara abwira abandi uburyo akunda uwo muhungu. Gusa icyiza cy’uru rukundo ni uko rwo rushobora kuba intangiriro yo kwambikana impeta y’urudashira cyangwa se ku bakimara kubana mu rugo usanga arirwo rubaranga bakigana mbese bagihuzagurika nta n’umwe uramenya undi. Ariko uko bagenda bamenyerana niko bagenda bagirana ibihe byiza bituma urukundo rwabo rusagamba.
5. Urukundo rwo kuryoshya. Uru rukomoka ku kuba abakundana ari pata na rugi bityo bagashaka guhora bagirana ibihe byiza byo kurya ubuzima. Gusa akenshi usanga mwene uru rushirira mu kuryoshya ndetse no gukorana imibonano mpuzabitsina gusa kuko akenshi abagirana urwo rukundo baba batariyemeje kubana.
6. Urukundo rwitanga. Ni urukundo rushingira ku kuba abakundana ari inkoramutima kandi bafitanye n’ubucuti burambye biyemeza kugirana. Mwene uru ntirugira cya cyintu cyo gushyuha kuko ruba rufite icyerekezo. Uru rukaba ari urukundo rukunze kuranga abarushinze bamaranye igihe kirekire kuko kenshi usanga baba bagamije kureba icyabateza imbere kuruta kurangwa n’ubushyuhe bwerekeza ku kuryoshya n’imibonano mpuzabitsina. Uru kandi ni urukundo rushobora gusangwa hagati y’abavandimwe, abagize umuryango cyangwa abantu b’inshuti magara ndetse b’inkoramutima.
7. Urumamo. Uru ni urukundo ruza ruhutera nka serwakira aho umuntu ashobora gufata icyemezo akiyemeza kubana n’undi ariko k’ubw’impamvu cyangwa se inyungu runaka aba amukurikiyeho. Kenshi usanga rutaramba kuko iyo za nyungu zigamijwe zigezweho cyangwa se zikayoyoka umwe ahita aca ukwe undi nawe agaca ukwe bikarangirira aho ndetse akenshi akaba ari nayo mpamvu ingo nyinshi zitana zitamaze igihe kerekire.
8. Urukundo nyarwo. Uru ni urukundo rwuzuye ndetse ni narwo abantu bakagombye guhatanira kugeraho. Rurangwa no kuba inkoramutima, kuryoshya, kubwizanya ukuri, gusangira twose, ntirurangwa no kwikunda kandi ntirunyeganyezwa n’imiraba y’ibibazo n’ibigeragezo cyangwa ibishuko bitandukanye. Ku bashakanye bafite uru rukundo nk’uko Sternberg abivuga mu gitabo yise A Triangular Theory of Love, ngo bagirirana urukundo kandi buri munsi ukaba ari mushya kuri bo mu mibanire yabo aho ushobora no gusanga bakirebana akana ko mu mujisho na nyuma y’imyaka makumyabiri ndetse bakaba bakishimira no guhuza urugwiro batera akabariro nk’aho bakiri mu buto bwabo. Ikindi kandi abarufite mu mibanire yabo ni uko bashobora guhangana n’ibibazo byabagwirira bakabyitwaramo neza kubera gushikama. Ikindi kiruranga ni uko abakundana muri ubwo buryo umwe aba yishimira undi uko ari. Gusa aha akaba agira inama ababana ko urukundo nk’uru rutagomba kuvugwa ku munwa gusa ko ahubwo n’ibikorwa ari ingenzi kugira ngo rusagambe rushore imizi.
Nubwo urukundo kenshi rugira ayarwo aho inshuro nyinshi rubabaza cyane cyane uruba hagati y’abadahuje ibitsina iyo bagize amahitamo mabi, urukundo ni ingenzi mu buzima kuko rutuma umuntu agira ubuzima bwiza bikamurinda umunabi no guhora yigunze bityo ibyo akoze byose akabikorana ibakwe, umurava n’ibyishimo maze umusaruro ukiyongera.
Video Abakobwa Beza
Waba uzi Mpandeshatu y’Urukundo
Urukundo ni ibyiyumvo biza mu muntu bifite ingufu maze bikamutera kumva agomba kugira undi muntu yitaho kandi bakagirana umushyikirano n’umubano wimbitse utuma bizirikanaho, bakagirana ubucuti n’umushyikirano birambye bituma bisanzuranaho, basangira twose, babwirana twose mbese bakaba inkoramutima. Kugira ngo rukomere urukundo rugomba kurangwa no kumvikana hagati y’abakundana, kutagira ibyo bahishanya, kwishyira mu mwanya wa mugenzi wawe, kutikunda no kutihugiraho maze byose bigakomezwa no gucisha bugufi aho umwe yumva mugenzi we akamwubaha mbese bakarangwa no kubahana. Urukundo ni nka rukuruzi kandi burya ku bazi umubare warwo ngo burya uko uba hafi y’uwo ukunda mukaganira ukamumenya byimazeyo burya ngo birarwongera. Nyamara ngo biba umwaku iyo uri kure y’uwo ukunda kuko burya narwo rugendera ku ntera iri hagati y’abakundana! Ikindi na none nuko nk’uko bigaragara muri ubu busobanuro, urukundo rwitaweho rugasigasirwa rwagira isi paradizo kandi n’ubundi erega ni narwo ruyitwaye dore ko ikiremwamuntu cyunzwe narwo ndetse kandi rukaba runatuma isi itazima mu binyabuzima biyigize. Nta kabuza ko ruvuyeho isi yashira burundu!
Labels: urukundo


text:
Mu rwego rwo gukemura amakimbirane yo mu miryango no guca burundu ubuharike, ubuyobozi bw’umurenge wa Musenyi mu karere ka Bugesera mu ntangiriro z’Ugushyingo 2011 bwaseranyije imiryango 220 yabanaga ku buryo bunyuranyije n’amategeko. Abasezeranye batangaje ko guserana byemewe n’amategeko bifite inyungu zo kugira agaciro mu muryango, abana na bo bakagira uburenganzira ku mitungo y’ababyeyi babo.Iki gikorwa cyo guseranya imiryango yabanaga ku buryo bunyuranyije n’amategeko, kije nyuma yo kubona ko mu murenge wa Musenyi mu karere ka Bugesera, hahoraga ibibazo by’amakimbirane by’urudaca bishingiye ku buharike, dore ko muri uwo murenge ngo uhasanga umugabo ubana n’abagore batatu cyangwa bane, kandi ugasanga nta cyo bimubwiye!
Umunyamabanga nshingwabikorwa w’umurenge wa Musenyi Murwanashyaka Oscar avuga ko gusezeranya iyi miryango yabanaga rwihishwa bizaca amakimbirane ashingiye ku mitungo, binahe uburengenzira ku bana. Yagize ati “Bizatuma amakimbirane, ishyari n’urugomo bicika burundu mu miryango. Twahoraga twakira ibibazo bya buri gihe, aho umugore n’umugabo bahozanyaga ku nkeke, abana ugasanga bahababarira, batagira uburengenzira ku mitungo n’ibindi”.
Mangada Jeannette, yatangarije Imvaho Nshya ko yashakanye n’umugabo wari ufite abagore 4, ariko batarashyingiranwe byemewe n’amategeko, baza guhunga mu gihe cya Jenoside mu 1994, aho bahungukiye, ngo we na bakeba be bahoraga mu makimbirane, bapfa imitungo. None ngo gushyingiranwa byemewe n’amategeko abibonyemo inyungu kuko azagira uburengenzira ku mitungo ndetse n’abana be bagahabwa agaciro.
Muri uwo murenge wa Musenyi utuwe n’abaturage 29.791, iyo miryango 220 niyo yonyine yabanaga itarashyingiranywe, mu gihe indi yamaze gusezerana. Ikigaragara ariko ni uko abakobwa bamwe bishyingira bakiri bato, kuko hari nk’uwo usanga afite imyaka 22 gusa, ariko abyaye kabiri. Umunyamabanga nshingwabikorwa w’umurenge wa Musenyi Munyaneza Oscar yaboneyeho gushishikariza abaturage kwisunga ibigo nderabuzima bakaboneza urubyaro.
Source: Orinfor


text: 1 Jyewe Pawulo, wahamagariwe kuba intumwa+ ya Yesu Kristo nk’uko Imana yabishatse,+ hamwe n’umuvandimwe wacu Sositeni,+2 ndabandikiye mwebwe abo mu itorero ry’Imana riri i Korinto,+ mwebwe abejejwe+ mwunze ubumwe na Kristo Yesu mwahamagariwe kuba abera,+ hamwe n’abandi bose bambaza izina+ ry’Umwami wacu Yesu Kristo, aho bari hose, ari we Mwami wabo n’uwacu:+3 Ubuntu butagereranywa,+ n’amahoro+ bituruka ku Mana Data n’Umwami wacu Yesu Kristo+ bibane namwe.4 Buri gihe nshimira Imana ku bwanyu, mbitewe n’ubuntu butagereranywa+ Imana yabagiriye muri Kristo Yesu,+5 ko mu bintu byose mwakungahajwe+ n’uko mwunze ubumwe na we, mukagira ubushobozi bwuzuye bwo kuvuga n’ubumenyi bwuzuye,+6 kuko guhamya ibya Kristo+ byakomejwe muri mwe,7 kugira ngo mutabura impano+ iyo ari yo yose mu gihe mugitegerezanyije amatsiko guhishurwa+ k’Umwami wacu Yesu Kristo.8 Nanone kandi, azatuma mukomeza gushikama+ kugeza ku iherezo, kugira ngo muzabe mutariho umugayo+ ku munsi+ w’Umwami wacu Yesu Kristo.+9 Imana ni indahemuka,+ yo yabahamagariye gufatanya+ n’Umwana wayo Yesu Kristo, Umwami wacu.10 Nuko rero bavandimwe, ndabingingira+ mu izina+ ry’Umwami wacu Yesu Kristo, ngo mwese mujye muvuga rumwe,+ kandi muri mwe he kubaho kwicamo ibice,+ ahubwo mwunge ubumwe rwose mu bitekerezo kandi mugire imyumvire imwe.+11 Bavandimwe banjye, abo kwa Kilowe bambwiye+ ibyanyu, ko mwacitsemo ibice.12 Icyo nshaka kuvuga ni iki: buri wese muri mwe aravuga ati “ndi uwa Pawulo,” undi ati “ariko jye ndi uwa Apolo,”+ naho undi ati “ariko jye ndi uwa Kefa,” undi na we ati “ariko jye ndi uwa Kristo.”13 Kristo yaciwemo ibice.+ Ese Pawulo ni we wabamanikiwe? Cyangwa hari ubwo mwabatijwe+ mu izina rya Pawulo?14 Nshimira Imana ko nta n’umwe muri mwe nabatije, uretse Kirisipo+ na Gayo,+15 kugira ngo hatagira n’umwe uvuga ko mwabatijwe mu izina ryanjye.16 Yee, nanone nabatije abo kwa Sitefana.+ Ariko abasigaye bo, sinzi niba hari undi nigeze mbatiza!17 Kristo ntiyantumye+ kujya kubatiza, ahubwo yantumye kujya gutangaza ubutumwa bwiza. Icyakora sinagiye mfite ubwenge bwo kuvuga,+ kugira ngo igiti cy’umubabaro cya Kristo kidahinduka imfabusa.18 Kuvuga iby’igiti cy’umubabaro ni ubupfu+ ku barimbuka,+ ariko kuri twe abakizwa,+ ni imbaraga z’Imana,+19 kuko byanditswe ngo “nzatuma ubwenge bw’abanyabwenge burimbuka,+ kandi ubuhanga bw’abahanga+ nzabusuzugura.”+20 Umunyabwenge ari he? Umwanditsi ari he?+ Umunyampaka+ wo mu by’iyi si+ ari he? Mbese Imana ntiyahinduye ubwenge bw’iyi si ubupfu?+21 Kubera ko isi, binyuze ku bwenge bwayo,+ itamenye Imana+ mu buryo buhuje n’ubwenge bw’Imana, Imana yabonye ko ari byiza gukiza abizera binyuze ku bupfu+ bw’ubutumwa bubwirizwa.22 Abayahudi basaba ibimenyetso+ naho Abagiriki bagashaka ubwenge,+23 ariko twe tubwiriza Kristo wamanitswe,+ ku Bayahudi bikababera igisitaza,+ naho abanyamahanga bakabona ko ari ubupfu.+24 Icyakora ku bahamagawe, baba Abayahudi cyangwa Abagiriki, Kristo ni imbaraga+ z’Imana n’ubwenge+ bwayo.25 Kuko ikintu giturutse ku Mana kigaragara ko ari ubupfu kirusha abantu ubwenge, kandi ikintu giturutse ku Mana kigaragara ko gifite intege nke, kirusha abantu gukomera.+26 Bavandimwe, murebye ukuntu yabahamagaye, mubona ko atari benshi mu bo abantu babona ko ari abanyabwenge+ bahamagawe,+ kandi ko atari benshi mu bakomeye+ cyangwa abavukiye mu miryango y’ibikomerezwa bahamagawe.27 Ahubwo Imana yatoranyije ibintu byo mu isi+ bigaragara ko ari ubupfu, kugira ngo ikoze isoni abanyabwenge; nanone Imana yatoranyije ibintu byo mu isi bigaragara ko bifite intege nke, kugira ngo ikoze isoni ibintu bikomeye;+28 Imana yatoranyije ibintu byo mu isi byoroheje n’ibisuzuguritse n’ibitariho,+ kugira ngo ihindure ubusa+ ibiriho,29 bityo he kugira umuntu wirata+ imbere y’Imana.30 Ariko ni yo yatumye mwunga ubumwe na Kristo Yesu, we watubereye ubwenge+ buturuka ku Mana, no gukiranuka+ no kwezwa no kubohorwa+ gushingiye ku ncungu,+31 kugira ngo bibe nk’uko byanditswe ngo “uwirata, yirate Yehova.”+


text:
Ibitekerezo ( 12 )
Nababwira iki nibiyicishe inzara, haaaaaaaaaa mbega ubuswa harya ngo ni ikuzo bahatanira? Mamama simbona ari babandi twirirwa tubona njye numvaga badasanzwe nziko bazava ku kwezi cyangwa mars. Nizereko uzabavamo atazadukoza isoni nka babanjirije bibera mu buraya ukagirango nicyo gutora miss bigamije?
Nibyiza igikorwa cya ba nyampinga ariko rero abgitegura bakagombye kujya bakora ibijyanye kabisa kuko uu mwaka ndabona baradupfunyikiye kabisa.
Hey! ese ao ba Nyampinga batowe hakurikijwe izihe characters cg iyihe appearance! It’s so shame kabisa!


text:
17/12/2017, Yanditswe na Ndayisaba TDM
Mu myaka makumyabiri n’itatu FPR-Inkotanyi imaze iyobora u Rwanda, umunyarwanda aho ari hose yayibukira ku kwamburwa ubwinyagamburiro mu bitekerezo, ubwisanzure mu gihugu cye, mu bihugu duturanye no mu mahanga ya kure. Umwanditsi w’iyi nkuru aragaruka ku uburyo indangagaciro z’ubupfura, ubuntu n’ubumuntu, gushyira hamwe no gufashanya bya kivandimwe zagiye zikendera mu banyarwanda, kugeza aho ubu buri wese agenda arushaho kuba “NYAMWIGENDAHO”. Ahereye ku mateka yaranze politiki nyarwanda kuva cyane cyane mu gihe cya ”Repubulika”, aragaragaza uburyo leta zagiye zisimburana mu kwanganisha no kuryanisha abana b’u Rwanda; ariko kuburyo bw’ubwihariko akerekana ko ubwo FPR-Inkotanyi yatezaga intambara m’uw’1990, arinako yaje inarushaho guteza umwiryane mu bantu. Arerekana kandi ko aho FPR-Inkotanyi imariye gufata ubutegetsi k’uruhembe rw’umuheto, yihutiye gusimbuza “UBUTABERA” (yifashishaga nk’intwaro yo kugera ku butegetsi vuba na bwangu) “UBUTAREBA”. Umwanditsi arerekana kandi uko umuco w’abanyarwanda w’ubupfura, FPR-Inkotanyi yawusimbuje “MPEMUKE NDAMUKE”; aho agira ati: « Ku bwa FPR, urusha abandi “gutekinika” (KUBESHYA) cyangwa “igipindi” (GUCABIRANYA), uwo niwe uhabwa intebe; niwe wimikwa, ninawe uhabwa imyanya yo guhagararira abandi».
Bavandimwe banyarwanda,
Basomyi b’iyi nkuru,
Iyo umuntu yigereje umunyarwanda n’u Rwanda mu mwaka wa 2017, abona ko nta rwinyagamburiro.
Mu Rwanda kirazira kuvuga uko ubona ibintu, guhinga umurima wawe mo imbuto ushaka, kuragira inka cyangwa kuzirika ihene yawe mu isambu yawe warazwe na so cyangwa sogokuru(za), gucuruza uhereye kuri duke no kugurisha ibyo wejeje igihe usahakiye no kubigurisha n’uwo ushatse.
Ibyo byongereye ubukene mu banyarwanda ku buryo umubare w’abatagira akazi uteye inkeke. Keretse udatekereza ejo hazaza h’urubyiruko rw’u Rwanda n’abanyarwanda muri rusange. Mu Kinyarwanda, birazwi ko iyo uburiye iwawe, ukabona ntacyo ubona munsi y’urugo, witabaza umuturanyi. Ariko ubu siko bimeze kuko buri wese agenda arushaho kuba “NYAMWIGENDAHO”.
Gushakira mu baturanyi nabyo ni ikigeragezo gikomeye kuko nta gihugu na kimwe mu bituranye n’u Rwanda, umunyarwanda yajyamo akakiranywa yombi. Hose baramwishisha.
Congo (DRC) abanyarwanda bazwi nk’abayizambije, bayibye bakayimaraho umutungo kamere ndetse bakanayiteza umutekano muke. Burundi u Rwanda n’abanyarwanda bafatwa nk’abaza gukurura umwuka mubi no guteza umutekano muke. Tanzaniya naho abayarwanda bavugwa mu bugizi bwa nabi butandukanye. Igihugu cyari gisigaye abanyarwanda bahahiragamo cyari Uganda, none ubu bigoye kuhahahira ku rusha mu bindi bihugu duturanye dore ko no kwambuka umupaka uri umusore cyangwa inkumi bisigaye ari ihurizo rikomeye.
Aha umuntu akaba yakwibaza niba u Rwanda rwerekeza abanyarwanda aheza cyangwa niba kubafungirana no kubagira abanzi b’abaturanyi aribyo “GUHA AGACIRO UMUNYARWANDA” cyangwa ari ukukamwambura no kumugira:”IGICIBWA”
FPR-Inkotanyi yateje intambara, inateza umwiryane mu bantu
Kuva FPR-Inkotanyi yatangira urugamba muri 1990, abanyarwanda batangiye kwitwa abanzi b’Urwanda kandi uko iminsi ishize bagenda barushaho kubana nabi no kwishishanya.
Ndagira ngo mu gihe FPR yizihiza imyaka 30 imaze ishinzwe, buri wese asubize amaso inyuma adashyizemo ubufana ahubwo agendere kubigaragarira amaso ya buri wese, haba ku munyarwanda uri mu Rwanda, haba no ku munyarwanda uri hanze yarwo.
Umuhanzi Rugamba Cyprien ati: «Nimucyo twambare, twambarire kuba Imena, njyewe ho nahisemo, nzatwaza ngana imbere. Nushaka unkurikire, mu rugamba rw’Imihigo, turushinge turahire, kuko tuzahora dukunda ibyiza: Ubutabera n’amahoro, urukundo n’ubupfura, ubukire bwanga ibyo ndabugaye, “NTUMPEHO”».
Turebye impanuro z’uyu nyakwigendera, wakwibaza aho abanyarwanda bazigeze. Ese ubu abanyarwanda bashimishwa no guhiga ibyiza, ubutabera ndetse n’amahoro? Buri wese yasubiza icyo kibazo, aho munyangire yasimbuye ukuri, abantu bagafungwa bazira gusa kuba bumva baharanira ineza y’igihugu ku banyarwanda bose, maze icyo kikaba icyaha.
Aho “UBUTABERA” bwasimbujwe “UBUTAREBA” kuko kugira ngo ugire amahoro usabwa kureba hirya, ibibi byose bikorwa ukabirenza amaso. Urukundo rwo rwagiye nka nyombere ku buva aho abanyarwanda bimikiye ubwicanyi, umuntu akumva kwambura mugenzi we ubuzima ntacyo bitwaye, ngo ni “ukwikiza umwanzi”. Igiteye agahinda gakomeye ni uko n’uwitwa ngo ni umukuru w’igihugu muri disikuru ashishikariza abantu kwicana nk’aho yavugiraga mu rusengero igihe cy’urupfu rwa Patrick Karegeya ngo ” ahubwo utabikora nanjye na mwica”. Namwe munyumvire igihugu gifata abana bacyo bamwe kikabagira abanzi. Ubundi kirazira nta “MWANGA MWABO”. Bityo umunyarwanda ntakwiriye na rimwe kwitwa umwanzi w’u Rwanda.
Uko leta zagiye ziryanisha abana b’u Rwanda
Birashoboka ko ashobora gutana akaba ikirumbo ariko ntiyaba na rimwe “UMWANZI W’U RWANDA”. Twibuke ko kuva mu myaka ya za 1990 kugeza n’ubu, hagiye haba abanyarwanda biswe abanzi b’igihugu cyangwa abanzi b’abanyarwanda hagamijwe kubasiga isura mbi, kugira ngo ikibi kibakorewe cyose cyitwe “KWIVUNA UMWANZI”, maze abure gitabara, n’abandi banyarwanda babone ko byari bikwiye. Ng’iyo intandaro y’ikendera ry’urukundo mu banyarwanda; ng’uko uko urukundo rwabuze rubura mu bantu maze baramarana, maze umuturanyi yagira ikibazo, aho kumutabara uti: “AWA”, uti: “NABONE N’UBUNDI NI UMWANZI”. Ng’uko uko leta zagiye zisimburana mu kwanganisha no kuryanisha abana b’u Rwanda.
Ku bijyanye n’ubupfura, byo simbitindaho: Imfura yarangwaga no kwimika ukuri, none abanyarwanda bamwe babaye “MPEMUKE NDAMUKE”. Ibyo si umuco w’abanyarwanda nyabo. Ku bwa FPR ho ngo urusha abandi gutekinika (KUBESHYA), cyangwa igipindi (GUCABIRANYA), uwo niwe uhabwa intebe, niwe wimikwa ninawe uhabwa imyanya yo guhagararira abandi. Rwanda wagorwa!
Rwanda wagorwa!
Ushatse kunyuranya n’imico mibi we rero nta mwanya afite mu Rwanda, kandi n’iyo agize ngo araruhunze ahura n’ibibazo kuko asanga ahungiye ubwayi mu kiginda. Agera hanze y’u Rwanda agasanga ya matsinda y’abanyabinyoma yokamye n’abanyarwanda bari hanze. Yahura n’abatari abanyarwanda ukumva baramubaza itsinda arimo, bakamwikeka ndetse ntibamugirirre icyizere kuko baba bumva ashobora kubateza ibibazo.
Aho kugira ngo ako kaga gahinduke ku banyrwanda, karushaho kwiyongera uko iminsi ishira indi igataha. Mu gihe ibyo byose bigaragarira buri wese, imvugo yasakaye ni uko : ‘‘UMUNYARWANDA YAHAWE AGACIRO NA FPR”. Nanjye nti: “Niba kubuzwa ubwinyagambururo ariko gaciro, mu myaka iri imbere ntawe uzarenga irembo ry’urugo rwe ku bazaba bazifite, kuko ntawe uzaba akivugana n’umutaranyi, dore ko imbibi z’u Rwanda zo ntawe ukizirenga atuje”. Nyamara amateka atwereka ko hari igihe umunyarwanda yisanzuraga mu gihugu cye ndetse no hanze. Ndetse ntiyanicwaga nk’ikimonyo cyangwa ngo afungirwe ubusa. Ngira ngo icyo gihe nibwo yari afite agaciro ndetse yishimiye no kubaho.
N’ubwo ngo ntabyera ngo de, mbere ya FPR abantu barasabanaga…
Imibanire y’abanyarwanda mbere y’uko FPR-Inkotanyi itera Urwanda, yari ikitegererezo ku bihugu bituranyi ndetse n’amahanga ya kure.
Mbere ya 1990, umunyarwanda yasabanaga n’undi, byashimangirwaga no gusangira inzoga kun tango imwe, gutumirana mu makwe ndetse no gucira mugenzi wawe wabaze itungo. Byanagaragariraga kandi mu gushyingirana kugeza ubwo amoko yose y’abatuye u Rwanda yashyingiranaga ntawe ubanje kubaza undi ubwoko akomokamo.
Abanyarwanda kandi baranafashanyaga haba mu kurera (aho umwana yagirwaga inama n’umubyeyi uwo ari wese umubonye akosa), mu kuzamurana mu bukungu (aho abakene cyangwa inshike bahabwaga imibyizi, bagahingirwa ntibarare ihinga) cyangwa mu buzima (aho umurwayi yahekwaga vuba na bwangu igihe cyose bigaragariye ko akenewe kujyanwa kwa muganga), barahishaga (inzoga) bagatumiranaga bakanasukirana ibicuma; ubundi bagahingiranaga ubudehe, bakubakirana ibigega n’amazu, bakanasakarirana n’ibindi n’ibindi….
Abana barasangiraga (kugeza ubwo umwana yajyaga guhamagara abaturanyi iyo yabonaga iwabo bahishije kuko yabaga azi ko abo ahamagara ari bagenzi be), bagakina (ku buryo kuri buri rusisiro habaga ahazwi neza ko ari urukiniro rw’abana baho, umubyeyi ushatse umwana akaza kuhamushakira kandi akahamubona) ndetse bakanarushanwa mu mikino itandukanye batozwaga n’ababakuriye.
Kimwe ariko mu kugaragaza ko umunyarwanda yabagaho yisanzuye kandi ntacyo yikanga ni uko aho yageraga hose akabona ijoro rikubye, yasabaga icumbi ku rugo urwo arirwo rwose agezeho, nabo bakamucumbikira ntakumushimuza cyangwa ku mwishisha, ubwo akaba abaye inshuti y’uwo muryango! Mu mahanga nabwo byari uko, umunyarwanda yajyaga mu bihugu byose atikanga kandi nawe batamwikanga, aho ageze yakumva hari umunyarwanda akaba ageze iwabo. Yamufataga nk’umuvandimwe kandi akamufasha uko ashoboye. Mbese abanyarwanda muri rusange barabanaga uretse imvugo z’abantapolitiki. Ibyo ninabyo byorohereje abari barahejwe mu gihugu cyabo kwifatanya n’abandi banyarwanda bari hanze yarwo maze bategura urugamba bise “URUGAMBA RWO KUBOHORA URWANDA”.
Urwanda ku bwa FPR
Ntawe ukorora, ntawe ucira: Ubu umunyarwanda yabaye akaje karemerwa. Nta jambo na rimwe agira ku bimukorerwa. Ntiyemerewe kunenga ibitagenda kandi agomba gushima n’iyo yaba ageraniwe. Umukene ntafite umwanya mu Rwamubyaye kugeza n’aho isambu yarazwe n’ababyeyi be asabwa kuyishyurira imisoro yabura ubwishyu igatezwa cyamunara. Twibutse abari baciye akenge ko FPR itera yavugaga ko umusoro w’umubiri wa 400 buri mugabo wese yatangaga mu mwaka, FPR yawise akarengane. None ubu irasoresha aho umuntu atuye ibihumbi n’ibihumbi buri mwaka ndetse n’aho adatuye akahasorera. Nyuma y’ibyo hiyongeraho imisoro y’ibyitwa «agaciro», umusoro w’umutekano, uwa ”Mutuel” n’ibindi…. Ese ubwo urenganya abanyarwanda, hagati y’ubutegetsi FPR yahiritse na FPR ubwayo, ni nde ?
Abana bakina ari uko bahuje inkomoko cyangwa ubwoko: Kubera gutinya gukanga Rutenderi ngo utaza kugerekwaho no guhimbirwa ibyaha, abantu bahitamo gufungira abana babo mu rugo cyangwa bakemera ko bakina ari uko gusa bari kumwe n’abo bizeye. Iri ni ivangura mu bana ridakwiye mu gihugu nk’u Rwanda ariko nta kundi ababyeyi babikora mu rwego rwo kwirinda.
Ku kwizerana, nta munyarwanda wizera undi ndetse nta na hamwe wasaba amazi cyangwa icumbi mu batakuzi. Ntawe ujya aho atazwi kuko ashobora kuhahurira n’ibibazo. Mu bukwe no mu minsi mikuru ntawe ujya aho atatumiwe. Byongeye n’iyo watumiwe ntawe upfa kwizera uza kumuha icyo annywa cyangwa afungura. Abitwa abavumyi bo ubu ntibakibaho mu Rwanda. Ibyitwa ibikoresho bya kinyarwanda byakoreshwagwa mu makwe no mu bindi birori (nk’ibicuma n’imiheha) byaraciwe burundu mu Rwanda. Ni akumiro!
Kuburyo bwy’umwihariko, ntawe ujya hanze y’igihugu ngo yumve atuje kuko yikeka abo asanze nabo bakamwikeka bati:”wabona ari gatumwa “, nawe ati “Ubu se uyu turi kumwe cyangwa ntituri kumwe”? Agahomamunwa ni uko mbere y’imyaka makumyabiei n’itatu FPR ifashe ubutegetsi (na 30 ishinzwe), umunyarwanda yashoboraga gutembera mu bihugu duturanye (Tanzania, Burundi, DRC (Zaire), Uganda ndetse na Kenya) nta nkomyi; ariko ubu agenda yikandagira muri ibyo bihugu byose, mbese yabaye igicibwa.
Ng’ako agaciro FPR yahaye umunyarwanda. Ni agaciro ko kuba “ igicibwa” no kwikeka uwakakurengeye.
Hakwiye gukorwa iki?
Ntawe utazi agaciro ku kubana neza n’uwo muva inde imwe, muturanye cyangwa muhana imbibi. Iyo mubanye neza muratabarana bityo buri wese akaba amaboko kuri mugenzi we yitabaza igihe ari ngombwa. Abanyarwanda rero bakwiriye gushyira hamwe bagahitamo agaciro nyako, bakagirirana icyizere, bakabana kandi bakabanirana neza haba mu Rwanda ndetse no mu mahanga ariko cyane cyane mu bihugu duturanye. Ntibikwiye kugutera ipfunwe kwanga ikinyoma, ubugome no guhemuka. Ntibikwiye kandi kwemera kuyoboka buhumyi no kuba “Abidishyi”, maze abana b’u Rwanda bakazibuka ibitereko byasheshwe.
Birakwiye ko uri wese yamagana FPR kuko aho kubaka u Rwanda yararusenye, kuko yasenye imitima y’abanyarwanda kandi nta kindi cyarusha agaciro imitima yabo. Yambuye umunyarwanda ubumuntu imugira igikoresho ku buryo ntawe ugikoresha ubwenge ngo atekereze igikwiye ahubwo buri wese ushaka amahoro ahitamo gutekererezwa. Ikitwa ibintu cyo (umutungo kamere abantu bahawe ho umurage na ba se cyangwa se na ba sekuru babo cyangwa se bishakiye ku buryo bwabo: baguze cyangwa bahaweho impano n’inshuti) FPR yarabibanyaze. Muri make FPR yishe abanyarwanda bahagaze. Kandi ngo burya ”ugupfa kubi ni ugupfa uhagaze”.
Ni ngombwa rero ko abanyarwanda bose baharanira “KUZUKA”. Niduhitemo kubaho kandi kubaho dufite agaciro atari ciyitiyoriro. Maze tubane kandi tubanire neza abaturanyi. Niduharanire kwanga ikibi no kukirwanya. Nitwiranduramo umuco mubi wazannye kandi wenyegezwa cyane na FPR wo guhakirizwa no gucabiranya, tuzaba turi munzira yo kuzahura igihugu ni kwisubiza agaciro FPR yatwambuye. Tuzaba duharanira kuba intwari nyazo. Zimwe Rugamba yise “IMENA”. Kandi ikibi ugihagarika ukikimenya kugira ngo kidakura. Iyo kimaze kuba nka cya kindi cya Hitler aho yavuze ko “Iyo gisubiwemo kenshi kigera aho kikaba nk’ukuri”, wazasanga “kuba igicibwa aribyo bihindutse agaciro k’abanyarwanda”.
Mugire u Rwanda rw’abanyarwanda
U Rwanda rwa Twese – (TDM: Twese Democratic Movement) –


text:
Overview and Background
Sitasiyo ya Songa yashyizweho n’itegeko rishyiraho Ikigo gishinzwe guteza imbere ubuhinzi n’umutungo w’u Rwanda (RAB); ryashyizweho n’ITEGEKO N ° 14/2017 RYA 14/04/2017. Iri tegeko rigaragaza ko: Sitasiyo ya RAB ifite inshingano rusange yo guharanira iterambere ry’ubuhinzi mu bumenyi bushingiye; ikoranabuhanga ritwarwa n’inganda zishingiye ku isoko, ukoresheje uburyo bugezweho mu bihingwa, inyamaswa, uburobyi, amashyamba n’ubutaka n’amazi mu biribwa, fibre n’ibicanwa bitanga umusaruro no gutunganya. Ariko manda yihariye ya sitasiyo ya RAB imushoboza gukora ubushakashatsi, kwagura umutungo w’ubuhinzi cyangwa amatungo ku rwego rw’abahinzi kandi ifite ububasha bwo gucunga abakozi n’umutungo uherereye muri ako karere.
Icyicaro gikuru cya Songa giherereye mu Ntara y’Amajyepfo, Akarere ka Huye, Umurenge wa Kinazi, igice kimwe giherereye mu Kagari ka Kabona ikindi gice giherereye mu Kagari ka Gitovu, umudugudu wa Akarambo, hafi y’umuhanda munini Kigali-Huye. Ifite imbuga ebyiri arizo; Urubuga rwa Songa na Kigembe. Sitasiyo ya Songa ifite Ha 392 kuri site ya Songa, ubu butaka bukoreshwa mubuhinzi (kurisha), guhinga ibihingwa nibikorwa remezo bikoreshwa mubuyobozi, inka, amaduka nuburaro. Ku kibanza cya Kigembe hari ubutaka bwa ha 46,9 bukoreshwa muri gahunda y’amafi n’uburobyi, amashyamba, umwanya w’ibiro, amaduka na laboratoire. Nka imwe muri Sitasiyo yigihugu cyose ifasha RAB kugera kuntego ninshingano. Itera imbere ubushakashatsi no kwagura iterambere ryumutungo winyamanswa yibanda kubushakashatsi kugirango bukore neza kandi butange umusaruro.


text:
Bamwe mu baturage bo mu Karere ka Gatsibo bahuriza ku kuba abadepite (intumwa za rubanda) bategera abaturage ngo bumve ibitekerezo ndetse n’ibibazo byabo babakorere ubuvugizi.
Ubwo itsinda ry’abanyamakuru ryasuraga abaturage b’i Kiramuruzi muri aka karere, bavuze ko baheruka abadepite babasaba amajwi, amatora yarangira ntibongere kubaca iryera nyamara ngo abaturage babafata nk’intumwa zabo zihoraho.
Ndizeye Emmanuel ni umwe muri aba baturage twahuriye ku isoko rya Kiramuruzi, avuga ko ikibazo bagira ari uko babatora ntibagaruke ngo babegere babagezeho ibyifuzo byabo ndetse n’ibibazo abaturage bahura na byo mu mibereho yabo ya buri munsi. Ati “Iyo bamaze gutorwa bahita bigendera iyo za Kigali ntibagaruka”.
Akomeza atanga urugero rwa bimwe mu bibazo, ati “Nk’ubu abacuruzi muri iri soko nta kintu bagikuramo kubera imisoro yiyongereye, ibibazo nk’ibi kimwe n’ibindi babaye babona izo ntumwa zabo bazituma bikigwaho”.
Lucie Nyirampirima nawe ahamya ibi agira ati “Abadepite duheruka tubatora gusa, turashaka kugirango batwegere tubabwire ibitekerezo byacu babidufashemo. Ubu tugize amahirwe kuba muje mwe [abanyamakuru], twe turi ba rubanda rugufi, baba bakwiye kutwegera tukabagezaho ibibazo tuba dufite”.
Akomoza kuri bimwe muri ibyo bibazo, Nyirampirima yagize ati “Nk’ubu abagabo bamwe barakandamiza abagore, umugabo agakandamiza umugore we amafaranga akayakorera ayanywera, nk’ibyo bibazo rero by’abagore ntawe tubona tubibwira, ku bijyanye n’aho kuba dore turi abakene, abafite inzu zishaje ntibabemerera kuvugurura, ngo udashoboye kuvugurura nagende, ese tuzajya hehe, tuba twarabuze rero abatuvuganira”.
Abaturage benshu usanga batazi n’abadepite batoye
Murigo Theogene we avuga ko ibyo abadepite babizeza hari igihe babibagezaho n’igihe batabibagezaho, ati “Nk’ubushize bavugaga ko bazatuvuganira tukabona amashuri n’amashanyarazi ariko ntabyo twabonye, ikindi kandi abadepite tubaheruka tubatora.” Akomeza avuga ko no mu matora yabo yo muri Nzeri 2018 bazatora ngo kuko nyine ari gahunda ya Leta, ati “ubwo tugomba kugendera ku murongo wa politiki leta iba yarashyizeho”.
Si abadepite gusa, n’abajyanama ni uko
Aba baturage bavuga ko uretse n’abadepite, n’abajyanama mu turere n’imirenge bamwe batanabazi kuko batajya bababona bajya kubaganiriza no kumva ibitekerezo byabo.
Umuyobozi w’Akarere ka Gatsibo Gasana Richard avuga ko kutagera ku baturage biri mu nshingano zawe nk’umuyobozi ari umugayo kuko na Perezida wa Repubulika ubwe asura abaturage kenshi, gusa avuga ko kuri iyi manda y’abadepite bagerageje gusura aka karere kenshi binyuze mu makomisiyo babamo.
Umuyobozi w’Akarere ka Gatsibo Gasana Richard
Gusa Gasana asobanura ko mu nzego z’ibanze cyane cyane mu bajyanama ho biri kurushaho kunozwa, yagize ati “Baramanuka ariko ntago bamanuka uko abaturage babyifuza, ariko ni nabyo byuho turimo dufunga, ubu turimo kuganira kugirango tubinoze n’ubwo rimwe na rimwe hazamo imbogamizi”.
Asobanura izo mbogamizi, Meya Gasana yavuze ko hari ubwo usanga abajyanama mu nama njyanama zitandukanye, kubera gushaka imibereho, hari ushobora kuba ari muri Njyanama ya Gatsibo akorera i Kigali, kugirango aze Gatsibo buri gihe bikamugora, cyangwa uri muri Njyanama ya Rusizi akorera i Kigali, kugirango ajyeyo buri cyumweru bikamugora. Gusa agira ati “Ubu twemeje ko nibura muri buri muganda usoza ukwezi buri mujyanama azajya akora iyo bwabaga akajya gukorera umuganda mu murenge yatorewemo akaba ari naho abaturage bamuhera ibitekerezo”.
Mu nama njyanama y’umurenge ndetse n’iy’Akarere niho hafatirwa ibyemezo byinshi ku bikorwa bifiteye akamaro abaturage bo muri urwo rwego, abajyanama bakaba bafite mu nshingano kugera ku baturage bakumva ibyifuzo byabo bakanabishingiraho mu ifatwa ry’ibyemezo.


text:
Isomo rya 1: Abacamanza 2,11-19
Abayisraheli bakora ibidatunganiye Uhoraho, maze bayoboka za Behali. Bitandukanya n’Uhoraho, Imana y’abasekuruza babo, wabavanye mu gihugu cya Misiri, bayoboka izindi mana z’amahanga abakikije; bazipfukama imbere maze bacumura kuri Uhoraho. 13Bitandukanyije n’Uhoraho, bayoboka Behali na za Ashitaroti. Nuko uburakari bw’Uhoraho bugurumanira Israheli, maze abagabiza ababanyaga kandi abegurira abanzi babo babakikije. Ntibaba bagishoboye guhangara abanzi babo. Aho bajyaga hose, ikiganza cy’Uhoraho cyabaga kibariho ngo kibateze ibyago, nk’uko Uhoraho yari yarabibabwiye kandi akanabirahirira; umubabaro wabo urushaho kwiyongera. Ni bwo Uhoraho aboherereje abacamanza , abakiza abanzi babanyagaga. Ariko n’abo bacamanza ntibabumva, bararikira izindi mana, barazipfukamira, bateshuka bidatinze inzira y’abasekuruza babo bari barumvise amategeko y’Uhoraho; ntibagenza nka bo. Igihe cyose Uhoraho yabohererezaga umucamanza, Uhoraho yahoranaga na we mu buzima bwe bwose, kuko yumvaga amaganya baterwaga n’ababarenganya, maze akabagirira impuhwe. Ariko iyo umucamanza yamaraga gupfa, barongeraga bakihindanya cyane kurusha abasekuruza babo, bakayoboka izindi mana, bakazikorera kandi bakazipfukamira; ntibarekaga n’umwe mu migirire no mu myifatire yabo mibi, ahubwo bakanangira umutima.
Zaburi 105(106),34-35.36-37.39-40.43ab.44.
Ntibatsembye ya miryango
Uhoraho yari yababwiye;
ahubwo bivangavanze n’abanyamahanga,
maze biha gukurikiza imico yabo.
Bagaragiye ibigirwamana byabo,
maze bibagusha mu mutego;
abahungu babo n’abakobwa babo,
babaturaho ibitambo by’ibigirwamana!
Barihumanyije kubera ibyo bakora,
imigenzereze irabandarika;
nuko uburakari bw’Uhoraho bugurumanira umuryango we,
azinukwa abo yari yaragize abe.
Kenshi na kenshi Uhoraho yarabagobotoraga,
ariko bo bagakomeza kumugomera,
bakarushaho gusaya mu cyaha cyabo.
Nyamara Uhoraho yareba akaga barimo,
akumva amaganya yabo.
Ivanjili ya Matayo 19,16-22
Nuko umuntu aramwegera ati «Mwigisha, ngomba gukora iki cyiza kugira ngo ngire ubugingo bw’iteka?»Yezu aramusubiza ati «Utewe n’iki kumbaza ikiri cyiza? Umwiza ni Umwe gusa . Ariko niba ushaka kugera mu bugingo, kurikiza amategeko.» Undi aramubaza ati «Ni ayahe se?» Yezu ati «Ntuzice, ntuzasambane, ntuzibe, ntuzabe umushinjabinyoma, jya wubaha so na nyoko, kandi jya ukunda mugenzi wawe nk’uko wikunda .» Uwo musore aramubwira ati «Ibyo byose ko nabikurikije, ni iki kindi nshigaje?» Yezu aramubwira ati «Niba ushaka kuba intungane, genda ugurishe ibyo utunze, ibivuyemo ubihe abakene, maze uzagire ubukungu mu ijuru; hanyuma uze unkurikire.» Umusore yumvise iryo jambo, agenda ababaye, kuko yari atunze ibintu byinshi.


text:
Nyuma y’igitaramo gikomeye iherutse gukorera mu mujyi wa Kigali,korali Iriba izwi cyane mu ibwirizabutumwa binyuze mu ndirimbo zo kuramya no guhimbaza Imana yatangaje ko iri gutunganya Album nshya y’indirimbo ziri mu giswahili no mu cyongereza.
Ibi yabitangaje kuri uyu wa kabiri taliki ya 21 Gicurasi 2019,ni mu gihe kandi habura iminsi mike ngo twinjire mu kwezi kwa gatandatu aho tuzaba tugeze muri ½ cy’umwaka,aha rero akaba ari naho wasuzumira niba amakorali ibyo yagiye yiyemeza kuzakora mu mwaka wose arimo abigeraho .
Aganira n’ikinyamakuru cy’Isezerano.com ,umuyobozi ushinzwe itangazamakuru muri korali Iriba Neema Marie Jeanne yasobanuye neza icyo korali iriba iri gukora ubu,anakomoza ku hantu bageze bashyira mu bikorwa intego iyi korali yiyemeje muri uyu mwaka.
Yagize ati :”Ubu turi gutunganya Album nshya y’igiswahili n’icyongereza.Nkuko bisanzwe uyu mwaka wa 2019 intego yacu ni ukubwiriza ubutumwa,twari dufite Album ebyiri tugomba gutunganya,ubu Album ya mbere twamaze kuyitanga,tukaba turi gukora ku yindi”.
“Kuba twarasohoye imwe mu kwa gatatu indi tukaba turi kuyitunganya ni ibintu umuntu yashimira Imana kuko turi mu kwezi kwa gatanu,ahasigaye turizera ko n’iyo turi gutunganya nayo izarangira muri uyu mwaka”.
Korali Iriba yatangiye mu mwaka wa 1995 ifite intego yo kuvuga ubutumwa bwiza bwa Yesu Kristo,itangizwa n’abantu 18.Iyi korali ikorera umurimo w’Imana mu itorero ry’ ADEPR mu majyepfo i Huye ubu igizwe n’abaririmbyi 130.


text:
Umuhanzi Byumvuhore Jean Baptiste wubatse izina rikomeye mu bahanzi bo hambere, yanyuze abanyeshuri bitabiriye igitaramo yakoreye mu rwunge rw’amashuri rwa Gatagara rwo mu karere ka Huye mu Ntara y’Amajyepfo.
Iki gitaramo cyabaye kuri uyu 07 Nzeli 2019. Cyabaye nyuma y’igitaramo gikomeye yakoreye mu nzu mberabyombi y’Akarere ka Huye cyitabiriwe n’umubare munini w’abakunzi b’ibihangano bye barimo n’Umuyobozi w’aka karere, Bwana Ange Sebutege.
Uyu muhanzi yaririmbye muri salle y’iki kigo inyuma ye hari ifoto igaragaza Padiri Fraintpont witabye Imana. Yafashihijwe n’abacuranzi b’abasore bagera kuri bane, abakobwa babiri bamufashaga mu bijyanye no kunoza ijwi.
Bamwe mu banyeshuri biga muri iki kigo bahagurutse bafatanya na Byumvuhore kwizihirwa n’igitaramo. Yaririmbye nyinshi mu ndirimbo zakunzwe mu buryo bukomeye nka “Bibananiza iki”, “Ninde wamenya”, “Umurage”, “Aho hantu nihe” n’izindi nyinshi.
Byumvuhore yishimiye gutaramira abanyeshuri b'i Gatagara nk'impano yabageneye
Si ubwa mbere Byumvuhore aririmbiye mu rwunge rw’amashuri rwa Gatagara kuko no mu 2016 yahakoreye igitaramo gikomeye akishimirwa n’umubare munini akabasezeranya kuzongera kubataramira.
Kwinjira muri iki gitaramo byari ubuntu ku banyeshuri n’abaturiye ikigo barenga 400 bitabiriye. Mu 2016 uyu muhanzi yari yaririmbiye i Nyanza, i Huye n’i Butare.
Umuyobozi w’Urwunge rw’amashuri rwa Gatagara, Fr. Simon Bizimana yabwiye INYARWANDA, ko Byumvuhore yishimiye uko yakiriwe n’abanyeshuri muri iki gitaramo. Avuga ko asoje kubaririmbira bamusabye ko azongera kugaruka kubataramira.
Yagize ati “Baramwishimiye cyane. Cyari igitaramo kiryoshye kurusha icyo ku wa Gatanu. Nawe ubwe yagiye abyivugira ko uburyo yakiriwe nawe byamushimishije cyane.”
Abanyeshuri n'abaturiye ikigo banyuzwe n'ibihangano bya Byumvuhore
Abanyeshuri bacinye akadiho mu ndirimbo za Byumvuhore
Byumvuhore yaherukaga muri iki kigo mu 2016


text:
ABAKURAMBERE N’ABAHANUZI
IGICE CYA 52 - IMINSI MIKURU NGARUKAMWAKA28
Abisiraheli bose bari bafite incuro eshatu mu mwaka bateraniraga hamwe kugira ngo baramirize Uwiteka ku buturo bwera. Kuva 23:14-16. I Shilo hamaze igihe kitari gito ari ho Abisiraheli bateranira; ariko nyuma yaho Yerusalemu ni ho haje guhinduka ihuriro ishyanga ryose ryazaga gusengeramo, kandi aha ni ho imiryango yabo yahuriraga mu minsi mikuru ikomeye. AA 370.1
Abisiraheli bari bazengurutswe n’amoko y’inkazi kandi y’abarwanyi, yahoraga yiteguye kubanyaga amasambu yabo; nyamara incuro eshatu uko umwaka utashye abantu bose bashoboraga kugenda basabwaga kuva mu ngo zabo bakajya aho bateranira, bagahurira ahajya kuba hagati mu gihugu. Mbese ni iki cyabuzaga abanzi babo kuza kwararika ingo zabo zabaga zitarinzwe bakazirimbuza inkota n’umuriro? Ni iki cyagombaga gutuma igihugu kitigarurirwa ngo bitere Abisiraeli kujyanwaho iminyago mu gihugu cy’abanzi? Imana yari yarasezeranye kuba umurinzi w’abantu bayo. “Marayika w’Uwiteka abambisha amahema yo kugota abamwubaha akabakiza.” Zaburi 34:7. Igihe Abisiraheli bajyaga kuramya Imana, imbaraga yayo yagombaga gutangira abanzi babo. Isezerano ry’Imana ryari iri ngo: “Kuko nzakwirukanira amahanga, akaguhunga, nkagura ingabano zawe: kandi ntawe uzifuza igihugu cyawe, nujya ujya kuboneka imbere y’Uwiteka Imana yawe ibihe bitatu, uko umwaka utashye.” Kuva 34:24. AA 370.2
Umunsi wa mbere muri iyo minsi mikuru, ari wo Pasika (umunsi mukuru w’imitsima idasemuwe) wabagaho muri Abibu, ukwezi kwa mbere k’umwaka w’Abayuda kukaba kwahwana n’iminsi iheruka Werurwe kugeza mu minsi itangira Mata. Igihe cy’imbeho nyinshi cyabaga gishize, imvura y’itumba na yo yabaga ihise, bityo ibyaremwe byose byabaga byishimiye mu mafu n’ubwiza by’igihe cy’urugaryi. Ibyatsi byabaga bitoshye ku misozi no mu bibaya, kandi hirya no hino uburabyo bwo mu gasozi bwabaga burimbishije imirima. Icyo gihe ukwezi kwabaga ari inzora kugatuma imigoroba iba ishimishije. Cyabaga ari igihe cyatatswe n’umuririmbyi w’indirimbo zera wagize ati: AA 370.3
“Dore itumba rirashize,
Imvura imaze gucika.
Uburabyo butangiye kurabya ku isi,
Igihe cyo kujwigira kw’inyoni kirageze,
Kandi ijwi ry’intungura
Ryumvikanye mu gihugu cyacu.
Umutini weze imbuto zawo z’umwimambere,
Kandi inzabibu zirarabije,
Impumuro yazo nziza iratamye. Indirimbo ya Salomo 2:11-13. AA 370.4
Mu gihugu cyose amatsinda y’abagenzi yabaga yerekeje i Yerusalemu. Abashumba bavuye mu mikumbi n’amashyo byabo, abarobyi bavuye ku Nyanja y’i Galilaya, abahinzi baturutse mu mirima yabo, n’abana b’abahanuzi bavuye mu mashuri bigiragamo ibyera; abo bose berekezaga intambwe zabo ahantu Imana yabonekeraga. Bagendaga buhoro buhoro kubera ko abantu benshi bagendaga ku maguru. Abagenzi bakomezaga gusatira aho bajya kandi akenshi bakagendaga biyongera baba benshi cyane mbere yo kugera i Yerusalemu, Umurwa watoranyijwe. AA 370.5
Ibyishimo by’ibyaremwe byazanaga umunezero mu mitima y’Abisiraheli kandi bikabatera gushima Rugaba rw’ibyiza byose. Baririmbaga za Zaburi zikomeye cyane z’Abaheburayo, bagasingiza ikuzo n’ubutware by’Uwiteka. Iyo bumvaga impanda ivugijwe yungikanya n’amajwi y’ibyuma bicurangwa, indirimbo zo gushima zarahanikwaga, zigasakazwa n’amajwi amagana n’amagana bavuga bati: AA 371.1
“Narishimye, ubwo bambwiraga bati,
Tujye mu nzu y’Uwiteka.
Yerusalemu,
Ibirenge byacu bihagaze mu marembo yawe, . . .
Aho imiryango izamuka ijya, ari yo miryango y’Uwiteka, . . .
Kandi bashime izina ry’Uwiteka. . .
Nimusabire i Yerusalemu amahoro,
Abagukunda bagubwe neza.” Zaburi 122:1-6. AA 371.2
Ubwo bitegerezaga imisozi ibakikije aho abapagani bari baramenyereye gucana imiriro ku bicaniro byabo, abana ba Isiraheli bararirimbaga bati: AA 371.3
“Nduburira amaso yanjye ku misozi,
Gutabarwa kwanjye kuzava he?
Gutabarwa kwanjye kuva ku Uwiteka,
Waremye ijuru n’isi.” Zaburi 121:1,2.
AA 371.4
“Abiringiye Uwiteka
Bameze nk’umusozi Siyoni,
Utabasha kunyeganyezwa, ahubwo uhora uhamye iteka.
Nk’uko imisozi igose i Yerusalemu,
Ni ko Uwiteka agota abantu be,
Uhereye none ukageza iteka ryose.” Zaburi 125:1,2. AA 371.5
Ubwo babaga bageze hejuru y’imisozi aho barebaga neza Umurwa Wera, bitegerezanyaga ubwoba buvanze no kubaha bakareba imirongo y’abajya kuramya Imana berekeje ku Ngoro yayo. Babonaga umwotsi w’imibavu uzamuka, bityo ubwo bumvaga impanda zavuzwaga n’Abalewi zategurizaga abantu ko umurimo wera ugiye gutangira, uwo mwanya bazirikanaga gahunda y’iyo saha maze bakaririmba bati: AA 371.6
“Uwiteka arakomeye, akwiriye gushimirwa cyane,
Mu rurembo rw’Imana yacu, ku musozi wayo wera.
Umusozi wa Siyoni, uri ikasikazi,
Uburebure bwawo ni wo byishimo by’isi yose,
Ni wo rurernbo rw’Umwami ukomeye. Zaburi 48:1,2 AA 371.7
“Amahoro abe imbere y’inkike zawe’
Kugubwa neza kube mu nyumba zawe.”
“Munyugururire amarembo yo gukiranuka,
Ndinjiramo, nshima Uwiteka.”
“Nzahigura Uwiteka umuhigo wanjye,
Ni ko nzawuhigurira mu maso y’ubwoko bwe bwose,
Mu bikari by’inzu y’Uwiteka,
Hagati muri wowe Yerusalemu.
Haleluya.” Zaburi 122:7; 118:19; 116:18,19. AA 372.1
Amazu yose y’i Yerusalemu yabaga akinguriwe abo bantu baje gusenga, kandi ibyumba byabaga biteguriwe ubuntu; ariko ibyo ntibyari bihagije imbaga y’abantu yabaga yaje, kandi amahema yabaga abambye ahantu hose hari umwanya mu murwa no ku misozi yari ihakikije. AA 372.2
Ku munsi wa cumi na kane w’ukwezi, nimugoroba, bizihizaga Pasika, kandi imihango yayo ihimbaje yabibutsaga uko bakijijwe uburetwa bagakurwa mu Misiri ndetse ikanatunga agatoki igitambo cyagombaga kuzababatura mu bubata bw’icyaha. Igihe Umukiza yatangaga ubugingo bwe i Kaluvari, icyo Pasika yasobanuraga nticyongeye kubaho, bityo hashyirwaho Ifunguro ry’Umwami riba urwibutso rw’icyo Pasika yagereranyaga. AA 372.3
Pasika yakurikirwaga n’iminsi mikuru irindwi y’imitsima idasembuwe. Umunsi wa mbere n’uwa karindwi yabaga ari iminsi yo guterana kwera, kandi kuri iyo minsi nta mirimo y’ubugaragu yagombaga gukorwa. Ku munsi wa kabiri w’iminsi mikuru, umuganura w’ibyasaruwe uwo mwaka wajyanwaga imbere y’Imana. Ingano cyari ikinyampeke cyabayeho kera muri Palesitina, kandi mu itangira ry’iyo minsi mikuru zabaga zitangiye kwera. Umutambyi yazungurizaga amahundo yazo imbere y’igicaniro cy’Imana, bikaba uburyo bwo kuzirikana ko ibintu byose ari ibyayo. Nta gusarura kwabagaho uwo muhango utarakorwa. AA 372.4
Nyuma y’iminsi mirongo itanu umuganura umaze gutangwa, habagaho Pantekote, yitwaga nanone umunsi mukuru w’isarura. Nk’uburyo kugaragaza gushimira kubw’umusaruro w’impeke bateguriwe ngo ubatunge, imitsima ibiri yokeje irimo umusemburo yaturwaga Imana. Pantekote yamaraga umunsi umwe gusa wakorwagamo gahunda zijyanye no kuramya Imana. AA 372.5
Mu kwezi kwa karindwi habagabo umunsi mukuru w’ingando cyangwa umunsi wo guterana. Uwo munsi mukuru wagaragazaga ubuntu bw’Imana mu mwero w’ibiti by’amatunda, iby’imyelayo, n’iby’imizabibu. Ni wo wari umunsi mukuru uheruka iyindi mu mwaka. Ubutaka bwabaga bwaramaze gitanga umusaruro, umusaruro w’impeke waramaze guhunikwa, imbuto, amavuta na divayi byaramaze kubikwa, umuganura waramaze gushyirwa iruhande, noneho abantu bakaza bazanye amaturo yabo yo gushima Imana yabaga yarabahaye imigisha myinshi ityo. AA 372.6
Uwo munsi mukuru wabaga mbere ya byose ari igihe cyo kwishima. Wabagaho nyuma y’umunsi mukuru w’Impongano, bamaze kwizezwa yuko ibicumuro byabo bitazongera kwibukwa ukundi. Ubwo babaga bafitanye amahoro n’Imana, noneho bazaga imbere yayo baje kuyishimira kugira neza kwayo ndetse no kuyisingiza kubw’imbabazi zayo. Imirimo yo gusarura yabaga irangiye n’imihati y’umwaka mushya itaratangira, nta bintu byabaga bihangayikishije abantu, bityo bashoboraga kwirundurira muri gahunda zera zabaga zateganyijwe muri cyo gihe. Nubwo abagabo n’abahungu ari bo gusa bari bategetswe kuza muri iyo minsi mikuru, uko byashobokaga kose, abari mu rugo bose bagombaga kujya muri iyo minsi mikuru, kandi kubw’umuco wabo wo kwakira abantu, abagaragu, Abalewi, abanyamahanga ndetse n’abakene barakirwaga. AA 372.7
Nk’uko Pasika yari imeze, umunsi mukuru w’Ingando wari urwibutso. Mu rwego rwo kwibuka imibereho yabo yo kuzerera mu butayu, icyo gihe abantu bavaga mu ngo zabo bakajya kuba mu tururi cyangwa mu biraro bigondagonzwe mu mashami y’“ibiti byiza, n’amashami y’imikindo, n’amashami y’ibiti bisagambye binini, n’ingemwe z’imikinga yo ku migezi.” Abalewi 23:40, 42, 43. AA 373.1
Umunsi wa mbere wari uwo guterana kwera, kandi ku minsi irindwi y’iminsi mikuru hiyongeragaho umunsi wa munani, nawo wizihizwaga nk’uwa mbere. AA 373.2
Muri ayo materaniro ngarukamwaka imitima y’abakuru n’iy’urubyiruko yashishikarizwaga gukorera Imana, kandi guhura kw’abantu baturutse mu mpande zitari zimwe z’igihugu kwakomezaga isano yabo n’Imana ndetse n’umuntu n’undi. Iyaba abantu b’Imana muri iki gihe bagiraga iminsi mikuru y’Ingando, yababera urwibutso rushimishije rubibutsa imigisha Imana yabahaye. Nk’uko Abisiraheli bizihizaga uko Imana yari yaracunguye ababyeyi babo ndetse n’uburinzi bwayo butangaje yari yarabarindishije mu ngendo zabo bava mu Misiri, ni ko natwe dukwiriye kwibuka uburyo bunyuranye Imana yateganyije kugira ngo idukure mu b’isi, no mu mwijima w’ibinyoma ikadushyira mu mucyo w’agaciro kenshi w’ubuntu bwayo n’ukuri kwayo. AA 373.3
Abantu babaga batuye kure y’ihema ryera, uko umwaka utashye bamaraga ukwezi kurenga muri iyo minsi mikuru ngarukamwaka. Urwo rugero rwo kwiyegurira Imana rukwiniye gushimangira akamaro ko kuramya Imana, ndetse n’uburyo ari ngombwa guhara inyungu zacu bwite z’iby’isi tukazisimbuza inyungu z’ibya Mwuka kandi bidashira. Turahomba iyo twirengagije amahirwe yo guhuriza hamwe kugira ngo dukomezanye kandi duterane ubutwari mu murimo w’Imana. Ukuri kw’ijambo ryayo guta imbaraga zako n’agaciro karyo mu ntekerezo zacu. Imitima yacu ntiba ikimurikirwa kandi ngo ikangurwe n’imbaraga yeza, bityo tukasubira inyuma mu bya Mwuka. Mu mibanire yacu nk’Abakristo, dutakaza byinshi cyane iyo tutazirikanana. Umuntu uba nyamwigendaho ntabwo aba ari mu mwanya Imana yateganyije ko abamo. Twese turi abana b’Umubyeyi umwe, kandi turi magirirane kugira ngo tubone umunezero. Ibyo Imana idusaba n’ibyo ikiremwamuntu gisaba biratureba. Kumenyereza kamere yacu kubana neza n’abandi ni byo bituma tugirira abavandimwe bacu impuhwe kandi tukagira umunezero mu muhati tugira wo guhesha abandi umugisha. AA 373.4
Iminsi mikuru y’ingando ntiyari iyo kwibuka gusa, ahubwo wari ufite n’icyo werekezaho. Ntabwo wibutsaga gusa uko Abisiraheli babaye mu butayu, ahubwo nk’umunsi mukuru w’isarura, wari uwo kwizihiza ry’imyaka yeze mu butaka, ndetse ukanatunga agatoki umunsi ukomeye w’isarura riheruka, ubwo Nyiribisarurwa azohereza abasaruzi be bakarundanya urukungu ngo rutwikwe, naho ingano zigateranyirizwa mu kigega cye. Icyo gihe ni bwo abanyabyaha bazarimburwa. Bazaba “nk’abatigeze kubaho.” (Obadiya 16). Kandi amajwi yose mu isi no mu ijuru azafatanyiriza hamwe kuririmba indirimbo ishimishije asingiza Imana. Umuhishuzi Yohana aravuga ati: “Nuko numva ibyaremwe byose byo mu ijuru no mu isi, n’ikuzimu no mu nyanja n’ibibirimo byose bivuga biti: ‘Ishimwe no guhimbazwa n’icyubahiro n’ubutware bibe iby’Iyicaye ku ntebe n’iby’Umwana w’Intama iteka ryose.’” Ibyahishuwe 5:13. AA 373.5
Mu gihe cy’iminsi mikuru y’ingando, igihe Abisiraheli bibukaga impuhwe Imana ybagiriye ikabarokora uburetwa bwo mu gihugu cya Misiri ndetse n’uko yabitayeho mu rugendo bakoreye mu butayu , basingizaga Imana. Bashimishwaga na none no kuzirikana imbabazi no kwemerwa baboneraga mu byakorwaga ku munsi w’impongano wabaga urangiye. Ariko igihe abacunguwe n’Uwiteka bazaba bateranyirijwe muri Kanani yo mu ijuru batekanye, babatuwe mu buretwa bw’umuvumo, ubwo “ibyaremwe byose binihira hamwe bikaramukirwa hamwe ubu” (Abaroma 8:22), bazishima ibyishimo bitavugwa kandi buzure ikuze. Icyo gihe umurimo ukomeye Kristo akora wo guhongerera abantu uzaba warangiye, kandi ibyaha byabo bizaba byarakuweho burundu. AA 374.1
“Ubutayu n’umutarye bizanezerwa,
Ikidaturwa kizishima kirabye uburabyo nka habaseleti.
Buzarabya uburabyo bwinshi, buzishimana umunezero n’indirimbo,
Buzahabwa ubwiza bw’i Lebanoni n’igikundiro cy’i Karumeli n’i Sharoni.
Bazareba ubwiza bw’Uwiteka n’igikundiro cy’Imana yacu.
Icyo gihe impumyi zizahumurwa,
N’ibipfamatwi bizaziburwa.
Icyo gihe ikirema kizasimbuka nk’impara,
Ururimi rw’ikiragi ruzaririmba kuko amazi azadudubiza mu butayu,
Imigezi igatembera mu kidaturwa.
Kandi umusenyi wotsa utera ibishashi uzahinduka ikidendezi,
N’umutarwe uzahinduka amasoko.
Mu ikutiro ry’ingunzu, aho zaryamaga,
Hazaba ubwatsi n’uruberanya n’urufunzo.
Kandi hazabaho inzira nyabagendwa,
Iyo nzira izitwa inzira yo kwera.
Abanduye imitima ntibazayicamo,
Ahubwo izaba iya ba bandi.
Abagenzi naho baba ari abaswa ntibazayiyoba.
Nta ntare izahaba, inyamaswa yose y’inkazi ntizayigeramo, ntibizayibonekamo,
Ahubwo abacunguwe ni bo bazayinyuramo.
Abacunguwe n’Uwiteka bazagaruka,
Bagere i Siyoni baririmba
Ibyishimo bihoraho bizaba kuri bo,
Bazabona umunezero n’ibyishimo,
Kandi umubabaro no gusuhuza umutima bizahunga. Yesaya 35:1,2, 5-10 AA 374.2


text:
Amajyepfo:Polisi yasabye abakoresha umuhanda kurangwa n’ubushishozi
Yanditswe na NSHIMIYIMANA EMMANUEL
Polisi y’igihugu yibukije abakoresha umuhanda mu byiciro bitandukanye, barimo abatwara ibinyabizinga ndetse n’abanyamaguru, kurangwa n’ubushishozi bakirinda uburangare kuko impanuka zikomeza guhitana abatari bake kandi byose bikaba bikururwa n’uburangare ndetse n’indi myitwarire idakwiye abantu bashobora kwirinda.
Ibi bikubiye mu butumwa polisi yatanze mu gikorwa cyo gutangiza icyumweru cyahariwe umutekano wo mu muhanda gifite insanganyamatsiko igira iti ‘Menya, ubahiriza amategeko y’umuhanda, urengere ubuzima’ cyatangirijwe mu Karere ka Huye mu Murenge wa Ngoma.
Ubwo yakomozaga ku ishusho rusange igaragaza uko umutekano wo mu Muhanda uko uhagaze mu Ntara y’Amajyepfo mu gihe cy’amezi ane, Umuyobozi wa Polisi mu Ntara y’Amajyepfo, ACP Kajeguhakwa Jean Claude, yagize ati “Muri iki gihe cy’amezi ane ashize hari abagiye bahitanwa n’impanuka mu muhanda ndetse n’abandi barakomereka.
Mu ntara yose impanuka zabaye 250, abakomeretse babaye 180, abapfuye baba 50, bivuze ko ari ikibazo gikomeye.”
Yagaragaje kandi ko Akarere ka Kamonyi kaje ku isonga mu kugira impanuka nyinshi, zigeze kuri 68, mu gihe Muhanga habaye impanuka 46, naho Gisagara ikaba ari yo yagize impanuka nke mu Ntara yose.
Ni mu gihe kandi avuga ko moto ziza ku isonga mu guteza impanuka kuko zateje impanuka zigeze kuri 84, mu gihe abageze 78 zabakomerekeje, naho abageze kuri 16 bakaba baratakaje ubuzima bitewe n’impanuka zatewe na moto.
Yagize ati “Niba tuvuga ko abantu batakaje ubuzima abandi bagakomereka bitewe na moto hari amagare ndetse n’imodoka kandi byose biterwa n’amakosa arimo gutwara ibinyabiziga nta ruhushya, gutwara ku muvuduko mwinshi, gutwara ibinyabiziga abantu banyweye ibisindisha, kuvugira ku matelefone ndetse no kutubahiriza amabwiriza nko gusuzumisha ibinyabiziga (controle technique), yewe n’uburangare bwibagiza abantu ko bari mu muhanda, no gutendeka by’umwihariko mu bice by’icyaro.”
ACP Muhisoni Rose, yagaragaje ko buri wese akwiye gufata iya mbere mu kurwanya impanuka zo mu muhanda.
Yagize ati “Gahunda dufite muri iki cyumweru harimo uguhura n’amashyirahamwe atwara abagenzi, yaba abatwara amamodoka, abamotari, abatwara amagare, abanyamaguru ndetse n’abanyeshuri, abantu bose bagakanguka bakamenya kwitwararika yewe n’abanyamaguru bakamenya aho bakwiye kunyura bafite uburenganzira.”
Umuyobozi w’Intara y’Amajyepfo Mureshyankwano Marie Rose yashimiye Polisi y’u Rwanda y’u Rwanda ku ruhare igira mu gukumira impanuka, maze asaba buri wese kugira uruhare mu kwitwararika mu gihe akoresha umuhanda.
Yagize ati “Turasaba abatwara ibinyabiziga kubahiriza amategeko bakitwararika ndetse bakarangwa n’ubushishozi ariko n’abaturage muri rusange baba bagenda n’amaguru bage bagira ubushishozi.”
Yunzemo ati “Gukumira impanuka buri wese uri aha yabigiramo uruhare, duhereye kubatwara ibinyabiziga kumva uruhare afite mu kubungabunga ubuzima bw’abantu waba uri kuri moto, mu modoka, ndetse n’igare ukwiye guhora utekereza gusigasira ubuzima bw’abantu, kandi amategeko yo kubafasha kubigeraho arahari.”
Yasabye abatwara ibinyabiziga by’umwihariko abatwara amamoto kwirinda umuco uzwi nko kurobesha aho umushoferi ananirwa akaba yahereza ikinyabiziga utabifitiye uruhushya kugira ngo kibe gikoreshwa kuko nabyo bituma abantu batwara abagenzi batabifitiye uruhushya.
Bamwe mu bamotari bitabiriye iki gikorwa cy’ubikangurambaga bemera ko koko impanuka nyinshi ziterwa n’amakosa akorwa mu gutwara ibinyabiziga, ariko abakavuga ko ubukangurambaga bugenda butuma abantu bisubiraho.
Habimana Jean Chrysostome, ati “Ubu bukangurambaga burafasha cyane kuko iyo bavuze impanuka nta bwo uhita wumva ko zica abangana kuriya mu gihe nka kiriya, ariko iriya mibare polisi yaduhaye twumvise bibabaje ariko bituma tunisubiraho.”


text:
Iki cyaha cyabaye mu kwezi gushize mu Mudugudu wa Mugote, Akagari ka Bushigishigi, Umurenge wa Buruhukiro, Akarere ka Nyamagabe.
Mu buhamya bw’uwahohotewe avuga ko hari ku mugoroba ubwo yari agiye kwahira ubwatsi bw’amatungo ageze mu nzira hafi y’ishyamba, umusore baturanye amupfuka umunwa aramusambanya, amubwira ko aza kumuha amafaranaga magana abiri na mirongo itanu (250Frw).
Uwo mukobwa ngo tabwo yahawe ayo mafaranga umusore yari yamwemereye ndetse ageze iwabo yatinye kubibwira ababyeyi be, icyakora yaje kubibwira Umukuru w’Umudugudu.
Ubwo uregwa yafatwaga yemeye ko yasambanyije umwana w’umuturanyi ndetse abisabira imbabazi mu nyandiko.
Icyaha cyo gusambanya umwana akurikiranyweho kiramutse kimuhamye yahanishwa igifungo kigera ku myaka 25, hashingiwe ku ngingo ya 4 y’itegeko Nº 69/2019 ryo ku wa 08/11/2019 rihindura Itegeko nº 68/2018 ryo ku wa 30/08/2018 riteganya ibyaha n’ibihano muri rusange.


text:
Nshimiyimana yagaragaje impamvu zituma abakinnyi bato bagezweho bahita bazimira
Yanditswe na BIZIMANA ERIC
Nshuti Innocent, Twizerimana Onesme bakinira APR FC, Biramahire Abeddy wa Police FC ni bamwe mu bakinnyi bato mu minsi ishize bavugwaga cyane nk’ab’u Rwanda ruzaba rugenderaho mu myaka iri imbere.
Kuri ubu Byiringiro Lague wa APR FC ni umwe mu bari kuvugwa cyane n’ubwo ntakidasanzwe arakora. Umutoza wa AS Kigali, Nshimiyimana Eric akaba yaranahoze ari umukinnyi wo hagati wa APR FC n’ikipe y’igihugu yagiye muri CAN 2004 muri Tuniziya ashimangira ko impamvu ya mbere ari uburyo aba bana bazamurwa batateguwe neza mu mutwe kugira ngo bagire ikerekezo n’intego z’igihe kirekire.
Ati “Usanga bafata umwana muto bagahita bamuzamura, akaba atazi uburyo abantu bashobora kuba barakinishaga ibirenge (atumva ibintu byinshi), byose yarabibonye muri za Academie; n’ababatoza ugasanga ntibashoboye kwereka abana icyo kerekezo ngo bamwereke uko umuntu atera imbere mu mitekerereze”.
Impamvu ya kabiri, Nshimiyimana ayishyira ku itangazamakuru ritangira kubasingiza birenze ibikenewe kandi nta cyo barakora. Ati “Urundi ruhare ni urw’abanyamakuru tujya tubona babavuga kuri radiyo akumva ko hari aho yageze, bigatuma adakomeza guharanira kugera ku ntego ze”.
Ku mwanya wa gatatu, Nshimiyimana asanga kuba aba bana badafite ubushake bwo kuvunikira intego zabo na byo bibadindiza, banitwara neza rimwe bakumva ko byose byarangiye.
Ati: ”Ikijyanye n’imitekerereze ni ikibazo gikomeye. Kutagira intego ni kimwe muri ibyo bibagora; kandi kugira ngo umuntu abe umunyamwuga bisaba ko abanza akigomwa, ugakora cyane, ukumva ko nta kintu cyakunanira, buri munsi buri saha ukabona ko utageze ku ntego zawe, ni bwo butumwa mfitiye abana, ndabasaba gukora bakumva ko buri myitozo batageze ku ntego yabo, ibyo biguha amahirwe yo gukomeza, bitari bya bindi watsinze igitego kimwe ukumva ko bihagije, wageze aho ugomba kugera”.
Icya nyuma Nshimiyimana asanga ari icy’uko u Rwanda rudafite umukinnyi w’ikitegererezo aba bana bakwiye kureberaho wakinnye mu makipe akomeye y’i Burayi.


text:
WASAC igiye kwifashisha imirasire y’izuba mu kongera amazi mu byaro
Yanditswe na MUTUNGIREHE SAMUEL
Umuyobozi wungirije w’ikigo k’Igihugu gishinzwe amazi n’isukura, WASAC, mu bice by’icyaro, Umuhumuza Gisele, avuga ko muri gahunda yo kongera amazi akagera ku baturage bose 100% hiryo no hino mu byaro hagiye kwifashishwa amavomo akura amazi mu butaka “Nayikondo” akoreshwa n’imirasire y’izuba.
Ati “Ubundi Nayikondo ni uburyo bwo gucukura amazi tukayavana ikuzimu, icyo gihe biterwa n’ingufu wakoresheje. Izo dusanzwe tumenyereye ni ikoreshwa n’imbaraga z’amaboko; icyo gihe amazi uyavana ahantu hatari kure, muri metero 30 z’ubujyakuzimu.
Iyo ukoresheje imbaraga z’izuba cyangwa imbaraga za moteri ushobora gukurura amazi kugeza muri metero 100 z’ubujyakuzimu, icyo gihe uzamura amazi aba yayunguruwe kubera ubutabire bw’ikuzimu busanzwe buriho ndetse ayo mazi aba yaciye mu nzira kamere ziyungurura amazi, ukazamura amazi menshi kandi meza. Icyo rero ni cyo dushaka kwitabira mu rwego rwo kugira ngo dukoreshe za nayikondo zisanzwe ariko tunakoreshe n’izindi ngufu z’izuba mu kuvoma amazi.”
Akomeza asobanura ko ‘Nayikondo’ z’amaboko nazo zigihari ariko bazi neza ko hari n’aho zitagikora neza kuko zapfuye bitewe n’impamvu zitandukanye.
Ati “Turabizi ko hari aho zagiye zipfa, impamvu zirimo kuba haba hatarimo ubumenyingiro hafi aho mu nteko z’abaturage bashobora guhita bazisana hakiri kare. Iyo hapfuyeho nka kariya gakoresho bafatisha intoki (handle) kakavaho ejo ukakihorera na ka kandi kari mo hasi kuri pompe nako kageraho kakagwa umugese ntihabeho kuzamura amazi kuko hatabayeho icyo kintu cyo kubikurikirana. Ibyo ni byo turimo kugira ngo bashobore kubyisanira, inteko z’abaturage zigatozwa.”
Muri gahunda yo kongera amazi mu byaro, cyane mu Ntara y’Iburasirazuba harimo imishinga itandukanye; mu karere ka Bugesera hari uruganda rw’amazi ruzajya rutanga metero kibe (m3) 5000 ku munsi ruzarangira muri uyu mwaka wa 2018, mu mujyi wa Nyagatare, n’izindi nyigo zo kuzongera amazi mu gice cy’iyo ntara.
Umuhumuza akomeza avuga ko muri gahunda yo kugeza amazi meza ku baturage 100% mu 2024, hari ibintu bibiri bigiye kwibandwaho ari byo kongera inganda zitunganya amazi no gusana imiyoboro y’amazi isanzwe ihari cyane iyo mu Mujyi wa Kigali.
Ati “Birajyana no kongera inganda zitunganya amazi, kongera imiyoboro y’amazi no gusana iyo miyoboro yangiritse.”
Ikigo WASAC kivuga kandi ko imirimo yo kongera ingano y’amazi mu Mujyi wa Kigali igeze kure kuko imirimo yo kubaka uruganda rutunganya amazi rwa Nzove III igeze kuri 98% rukaba rushobora gutahwa muri uku kwezi kwa Gashyantare 2018, rukazatanga amazi angana na metero kibe 40 000 ku munsi.


text:
2016/2017 abasaga 350 bahaniwe gukoresha abana imirimo ivunanye
Yanditswe na MUKAGAGIZI ROSE
Umukozi muri Minisiteri y’Abakozi ba Leta n’Umurimo ushinzwe kurwanya no gukumira imirimo mibi ihabwa abana, Nzamwita Damien, avuga ko mu 2016/2017 abasaga 350 bahaniwe gukoresha abana imirimo ivunanye.
Nzamwita Damien aravuga ko hakomeje ubukangurambaga no gukora igenzura kugira ngo abakoresha abana imirimo ivunanye bakurikiranwe. Yavuze ko mu mwaka wa 2016/2017 abakoreshaga abana imirimo ivunanye basaga 350 bahanwe.
Nzamwita akaba avuga ko amategeko ateganya ko umukoresha wo mu bigo byanditse ukoresha abana cyangwa ugaragarwaho uruhare urwo ari rwo rwose rutuma umwana akoreshwa imirimo ivunanye, acibwa amande ari hagati y’amafaranga y’u Rwanda ibihumbi 500 na miliyoni.
Ni mu gihe umuryango ‘Children’s Voice Today’ (CVT) mu Rwanda usanga nubwo Leta y’u Rwanda ikora ibishoboka byose ngo habungabungwe uburenganzira bw’umwana ariko kugeza ubu ngo haracyagaragara abana hirya no hino mu gihugu bagikora iyo mirimo.
Mu kiganiro n’abanyamakuru, Umuhuzabikorwa w’Umushinga ukorera muri CVT, ushinzwe gukumira iyimukacyaro ry’abana, Benimana Diane, yavuze ko mu bugenzuzi bakora basanga mu ngo z’abantu abana bakora batarageza no ku myaka 15.
Yagize ati “Nyuma yo kwibaza impamvu abana bakomeza kugaragara mu mirimo ivunanye nubwo Leta yakoze ibishoboka byose, umuryango CVT ku bufatanye na ‘Save the Children’ biyemeje umusanzu wabo mu gufatanya na Leta mu rugamba rwo kurinda iyimuka ry’abana bava mu byaro bajyanwa mu migi gukora akazi ko mu rugo.”
Guhera mu mwaka wa 2015, uyu muryango CVT washyizeho gahunda y’ibikorwa bigamije gufasha abana bakora akazi ko mu rugo kugira ngo bagire uburenganzira nk’ubw’abandi bana.
Uyu muryango ukorana bya hafi n’inshuti z’umuryango ndetse n’itsinda ry’abana biyemeje guharanira uburenganzira bwa bagenzi babo ndetse n’abayobozi b’inzego z’ibanze.
Byiringiro Patience, ni umwe mu bana bagize itsinda rya CVT, avuga ko ababazwa n’abana bagenzi be bakoreshwa imirimo ivunanye bakavutswa uburenganzira bwabo bwo kwiga, ariko agashima amahirwe abana bahabwa yo kwikemurira ibibazo bimwe na bimwe no kugira uruhare mu bibakorerwa kandi ijwi ryabo rikumvikana hagamijwe ko bagira impinduka mu buzima bwabo no ku muryango nyarwanda muri rusange.


text:
Iki gikorwa cyabaye mu mpera z’icyumweru gishize aho bari kumwe n’abana babo babiri. Aba bombi bari bacanye umuriro bazana igaburo bateguye rigizwe n’umutsima w’amasaka n’inyama n’imboga z’isogi zigeretse ku bishyimbo. Hari kandi n’amazi y’amasaka, urwagwa mu ducuma n’amata mu nkongoro.
Mu gutura iki gitambo cy’umuterekero, baryaga ku mboga n’inyama n’umutsima w’amasaka maze bagashyira no muri wa muriro w’igicaniro.
Urwagwa Rutangarwamaboko yasomyeho arangije asuka muri wa muriro.. Amata yo bayahaye abana, bababwira bati "Mumywere mu kanwa kacu bazimu bacu batazima ni mwe tuyakesha."
Rutangarwamaboko yavuze ko gukora uwo mugenzo ari ugukomeza gushima imana y’i Rwanda ku bw’uko ikomeje kubafasha mu buzima ndetse banasaba gukomeza kubaba hafi bagakomeza kugira ishya n’ihirwe.
Rutangarwamaboko yarushinze ku wa 30 Nyakanga 2017 mu birori byavugishije benshi byabereye mu Ntara y’Amajyepfo mu Bibungo bya Mukinga i Nyamurasa ho mu Karere ka Kamonyi ari na ho avuka.
Ubwo yizihizaga imyaka ine amaze arushinze, yabwiye IGIHE ko uyu munsi ari uw’amateka kuri we n’umuryango we.
Ati “Ni umunsi wabaye uw’amateka. Ni byo duhora tuzirikana. Ni igihe tuzirikana ko imana y’i Rwanda, abakurambere, imiryango n’inshuti batwubakiye. Ni yo mpamvu twatuye igitambo cy’umuterekero.”
Yavuze ko uko basukaga inzoga cyangwa bagashyira ibyo kurya muri wa muriro, uko umwotsi wacumbaga ariko igitambo cy’umuterekero cyari kirimo kigera ku bakurambere.
Umugore we, Umuziranenge Sana Cynthia , yavuze ko atari ubwa mbere bakoze iki gikorwa kuko buri mwaka bizihiza umunsi nk’uyu.
Ati “Umunsi twarushingiyeho twibuka amateka akomeye. Icya mbere mu rugo ni urukundo. Iyo mukundana, muhuje nta kintu cyabahangara. Kugira ngo ubone umuntu muzabana neza muri iki gihe biragoye.”
Rutangarwamaboko yagaye abakunze gukerensa ubukwe bashaka kwerekana ko ntacyo bumaze.
Ati “Kuvuga ko nta bukwe, nta myaka ijana ni ukuyoba no kutareba mu nzira z’ubuzima bushingiye ku muco. Nkanjye sogokuruza yamaze imyaka 104, ubwo navuga ko nta myaka ijana nshingiye ku ki ? Twebwe icyo dukora ni ukumenya ko tugomba kubaho. Kugira ngo urugo rurambe icya mbere ni ukumenyana nk’imiryango. Urwo rugo ruzabura kuramba gute ? urugo ni urwaguka. Urubyiruko ni rureke izo mvugo. Ijambo ryiza ni mugenzi w’Imana n’iribi na ryo rifite icyo rivuze.”
Rutangarwamaboko ni Umuyobozi Mukuru w’Ikigo Nyarwanda cy’Ubuzima Bushingiye Ku Muco, ni Umuganga wabyigiye akanabigiraho Umurage . Ni Umushakashatsi ndetse n’Inzobere muby’Umuco, Amateka, Imbonezabitekerezo ari yo Filozofiya n’Ubuzima bwa Muntu Bushingiye ku Myizerere, Imyumvire, Imitekerereze Imyitwarire ndetse n’Imigirire.


text:
Uwagakubita amaso ntiyakasamira.Nyamara aka gasimba ko mu bwoko bw’ifuku-mbeba itagira ubwoya(rat taupe nu) ngo kibitsemo umuti abantu bataramenya.Utwoya duke hafi y’amaso no ku murizo ni two gakesha guhindura ibyerekezo(sens de l’orientation).
Kimwe n’izindi ngugunnyi zose
(rongeurs),kibera mu mwobo mu bushyo bushyize hamwe mu rwego rwo kwitunga.Buri shyo riba riyobowe n’ingore(reine, nk’inzuki)ariko y’inkazi(nk’intare) ku buryo iyo yishwe, n’izindi zirayikurikira cyangwa zigatwarwa bunyago.
Ubuzima bw’aka gasimba na none bufite ibintu by’umwihariko bishishikaje abashakashatsi. Icya mbere ni ukuba kaboneka gusa mu bihugu byo muri Afurika y’Amajyepfo n’Uburasirazuba (Somaliya,Ethiopiya,Kenya) ku buryo hakibazwa impamvu.
Igisumbyeho kurusha ibyo ni uko ubwako katumva ububabare na gato(insensible à la douleur).Ngo uruhu rwako rwikusanya (élastique)n’iriya minkanyari bifite ukuntu birinda kanseri zikunze gufata utundi dukoko. Ngo ni ho icyizere cy’abaganga gisigaye mu gufasha umubiri w’umuntu kurwanya kanseri bagahereyeho.
Si ibyo gusa kandi ngo kuko ari aka mbere mu kuramba(longévité).Mu gihe imbeba(souris) itarenza imyaka 4,ifuku(taupe)zikageza kuri 10, ngo kariya ka « rat taupe nu » gakabakaba muri 30.Ngo iyi myaka ikaba ingana na 600 ku muntu(échelle humaine).
Kuba kadapima ibiro byinshi(28g-1,5kg)cyangwa ngo kabe karekare cyane(8-30cm), kuriya kuramba abashakashatsi bakubonamo igisubizo mu kurinda ibitera abantu gusaza vuba(guérison contre le vieillissement).
Ikibabaje ni uko umurima utwo dukenya tugezemo nta gusarura.Ngo buri tsinda(colonie)riba rigizwe hagati ya 70 na 300.Bamwe batega amafuku baba babonye akazi.Ariko buriya hari abavuga ngo si ibiryo(nk’uko hari abicwa na bwaki kandi amafuku yuzuye intungamubiri abamarira imyaka mu murima!) kandi karimo n’umuti.Ntihari abicwa n’inzara bazira kunena?
Isomere nawe: La bête la plus moche qui nous guérirait
By P.B


text:
Ku munsi wa gatatu w’uru rugendo hitezwe igitaramo kizabera mu bwato bunini bw’agatangaza bwitwa ‘Lotus Mega Yacht’, kikazaririmbamo Bruce Melodie mu gihe Dj Marnaud ari we uzaba avanga imiziki.
Iki gitaramo byitezwe ko kizaba ku munsi wa kabiri w’uru rugendo, kizabera mu bwato tugiye kuganiraho mu nkuru yacu y’uyu munsi.
‘Lotus Mega Yacht’ ni ubwato bunini bibarizwa mu mazi magari ari mu mujyi wa Dubai.
Ni ubwato bw’agatangaza bungana na metero kare 2787, bukagira ibyumba 17, ubwogero 31, Aho gufatira amafunguro no kuganirira hanini, Jacuzzis esheshatu, imyanya 60 y’ahicara abashaka kureba sinema ku ma televiziyo ya rutura, ahantu hanini ho gusangirira amafunguro ya nijoro, akabyiniro, ubwogero rusange (Piscine) n’ibindi byinshi.
Ubu bwato ubusanzwe bumeze nka Hotel, byitezwe ko abazabutemberezwamo bazaba bari gutaramirwa na Bruce Melodie, mu gihe bazaba babyina umuziki bacurangirwa na Dj Marnaud.
Ubuyobozi bwa Afro Asia Bridge, sosiyete iri gutegura uru rugendo ifatanyije na Royo Entertainment, bwabwiye IGIHE ko ku munsi wa kabiri uzaba ari umunsi w’ibyishimo.
Uretse Bruce Melodie na Dj Marnaud, muri ibi birori byitezwe ko hazaba hari itsinda ry’abanyamuziki bazacurangira ‘Live’ abantu bazaba bari gusangira amafunguro ya nijoro.
Yavuze ko uwakodesheje ubu bwato bamuha amasaha abiri, imwe yo gusangira n’indi y’imyidagaduro. Icyakora abazitabira Dubai Exclusive Trip bo bahawe atanu, imwe yo gusangira n’ane yo kwidagadura.
Ati “Ku isaha ya mbere abantu bazasangira bacurangirwa Live n’itsinda ry’abanyamuziki tuzaba twatwaye, hanyuma hakurikireho imyidagaduro. Abazashaka bazajya hejuru ahazaba hari kubera igitaramo cyangwa bigire muri gahunda zindi ariko bakurikirana ibirori ku ma televiziyo ya rutura ateguwe.”
Uretse umunsi wa kabiri, Umunsi wa mbere abazitabira bazatembereza mu imurikagurisha ry’isi riri kubera i Dubai.
Ku munsi wa gatatu bakazasohokera ku mucanga baharahukire, mu gihe nimugoroba bazatemberezwa Dubai ya nijoro.
Uyu mugoroba uzanaberamo umusangiro rusange abazaba bitabiriye bagire umwanya wo kungurana inama mu bucuruzi.
Ku munsi wa kane ari nawo wa nyuma, abazitabira uru rugendo bazatemberezwa mu butayu bahafatire amafoto y’urwibutso.
Abazitabira uru rugendo bazishyurirwa Visa ndetse n’itike y’indege, bazishyurirwa ingendo z’imbere muri Dubai ndetse mu giciro cy’uru rugendo hakabamo icumbi n’amafunguro y’iminsi yose bazamarayo.
Abashaka kwitabira uru rugendo barasabwa kwishyura 1500$ mu gihe abakundana babiri (couple) bo bazishyura 2800$.